Francúzi si v primárkach vyberajú ľavicového kandidáta na prezidenta

Rozhodujú sa medzi exministrom školsktva Benoitom Hamonom a bývalým preiérom Manuelom Vallsom.

BRUSEL, PARÍŽ. Benoit Hamon a Manuel Valls - z tejto dvojice si v nedeľu Francúzi vyberú prezidentského kandidáta reprezentujúceho väčšinu ľavicových strán vrátane vládnucej Socialistickej strany (PS). Sondáže a výsledok prvého kola primárok favorizujú Hamona. Exminister školstva Hamon sa stavia do úlohy ochrancu ľavicových hodnôt. Zvíťazil v prvom kole ľavicových primárok a získal si aj priazeň divákov v televíznom dueli s expremiérom Vallsom. V poslednom prieskume voličských preferencií pred primárkami vyjadrilo 68 percent opýtaných zámer hlasovať za Hamona. Len štvrtina respondentov vyjadrila podporu Vallsovi. Prieskum uskutočnil inštitút Harris Interactive pre portál Atlantico. Volebné miestnosti sa otvoria o 09.00 h a zatvoria sa o 19.00 h. Hlasovať v nich môže každý Francúz starší ako 18 rokov, ktorý sa podpisom prihlási k deklarácii ľavicových a environmentálnych hodnôt a zaplatí jednoeurový organizačný poplatok. Prvé kolo primárok poznačili nezrovnalosti pri sčítavaní hlasov a oznamovaní oficiálnych výsledkov. Ani po 24 hodinách od zatvorenia volebných miestností neboli známe konečné výsledky. Hoci sa víťaz primárok stane kandidátom väčšiny ľavicových strán, v samotných prezidentských voľbách mu dávajú prieskumy len malú šancu na postup do druhého kola. Jedným z doterajších favoritov volieb je bývalý minister hospodárstva a člen vládnucej PS Emmanule Macron, ktorý sa však na primárkach nezúčastňuje. Prezidentské voľby vo Francúzsku sa uskutočnia v dvoch kolách: prvé kolo bude 23. apríla a druhé 7. mája. Do druhého kola má okrem Macrona šancu postúpi aj líderka Národného frontu (FN) Marine Le Penová. Kandidátovi pravice Francoisovi Fillonovi doteraz prieskumy tiež prisudzovali veľkú šancu zvíťaziť. Otázkou zostáva, ako sa vyvinie kauza jeho manželky, ktorá mu robila poslaneckú asistentku, ale údajne žiadnu prácu nevykonávala. Celú záležitosť začala predbežne vyšetrovať francúzska prokuratúra.


Trumpov poradca nosí Horthyho vyznamenanie

Rád rytierov založil maďarský kontroverzný vodca Miklós Horthy.

WASHINGTON, BRATISLAVA. Priaznivec nacizmu a antisemita, alebo len maďarský vlastenec, ktorý si uctil pamiatku svojho otca bojujúceho proti komunizmu? Trumpov poradca Sebastian Gorka je podľa vlastných slov to druhé. V médiách sa objavila fotografia, na ktorej má pripnutý odznak maďarského Rytierskeho rádu (Vitézi rend). Ten založil maďarský vodca Miklós Horthy. Gorka sa však bráni tým, že nikdy údajne nesľúbil vernosť Rytierskemu rádu a je to len spomienka na jeho otca. „Už od malička som z času na čas nosil otcovu medajlu a vo svojom mene používal písmeno ‘v’ aby som si uctil jeho boj proti totalite,“ cituje ho magazín Tabletmag. Americký židovský portál Forward, ktorý kauzu odhalil, však tvrdí, že Gorka aj na oficiálnych dokumentoch používa titul rytier. Gorka sa narodil v Londýne maďarským rodičom, ktorí z vlasti utiekli po protikomunistickom povstaní v roku 1956. Jeho otec skončil v 50. rokoch vo väzení. Vyznamenanie dostal až v roku 1976 za boj proti komunizmu, neskôr bol aj poradcom dnešného premiéra Viktora Orbána. Rád je však dodnes spájaný s jeho zakladateľom Horthym, ktorý bol známym antisemitom. Počas druhej svetovej vojny údajne jeho členovia dostávali skonfiškovaný majetok po židoch, ktorých poslali do koncentračných táborov. Historici sa však sporia, čo vlastne maďarský Rád rytierov dnes reprezentuje. Horthy ho založil v roku 1920 po prvej svetovej vojne v snahe uctiť si vojakov bojujúcich v radoch vtedajšieho Maďarska, organizácia bola však neskôr známa skôr odporom voči komunizmu a dnes údajne existujú jej dve vetvy. Pre Trumpových kritikov je však kauza len ďalším dôkazom, že v Trumpovej administratíve sedia rasisti. „Je šokujúce, že (Gorka) bol vôbec vymenovaný do funkcie a po týchto odhaleniach je rovnako šokujúce, že ho ešte funkcie nezbavili,“ cituje BuzzFeed demokratického kongresmana Jerrolda Nadlera.


Kosovo oslavuje desiate výročie nezávislosti, uznal ho Barbados

Srbsko reagovalo zaslaním protestnej nóty Barbadosu.

PRIŠTINA/BELEHRAD. Sériou podujatí si Kosovo, najmladší štát v Európe, pripomína cez víkend desiate výročie svojej nezávislosti. Slávnostné zasadnutie parlamentu a pochod príslušníkov bezpečnostných síl sú však na programe až nedeľu v hlavnom meste Priština, ktoré je vyzdobené štátnymi vlajkami a nápismi "10", uviedla agentúra APA. Už v sobotu večer však vystúpi na Skanderbegovom námestí v centre Prištiny britská popová speváčka albánskeho pôvodu Rita Ora. Jedna z najznámejších pamiatok Prištiny, monument "Newborn" (Novorodenec), skladajúci sa zo siedmich kovových písmen a odhalený 17. februára 2008, bol v sobotu upravený do podoby "New10orn". V predvečer osláv uznal nezávislosť Kosova ako 116. v poradí ostrovný štát Barbados. Kosovský prezident Hashim Thaci to označil za "najkrajší darček". Srbsko, ktoré stále odmieta uznať nezávislosť svojej bývalej provincie, na to reagovalo zaslaním protestnej nóty Barbadosu. Kosovo ako nezávislý štát k 16. februáru 2018 uznalo 116 zo 193 členských štátov OSN. Slovensko naďalej neuznáva jednostranne vyhlásenú nezávislosť Kosova, podobne ani Cyprus, Grécko, Rumunsko či Španielsko. Srbský minister zahraničných vecí Ivica Dačić však v sobotu na tlačovej konferencii v Belehrade spochybnil uznanie Kosova zo strany afrického štátu Burundi. Tvrdí, že počas svojej nedávnej návštevy tejto krajiny dostal písomné potvrdenie, že uznanie bolo stiahnuté. Podľa kosovského ministerstva zahraničných vecí Burundi uznalo samostatné Kosovo 16. októbra 2012. Najväčším kosovským politickým stranám sa v piatok podarilo dosiahnuť kompromis vo veci ratifikácie dohody o hraniciach s Čiernou Horou uzatvorenej v auguste 2015, čo je podmienkou liberalizácie vízového režimu zo strany Európskej únie. Občania Kosova sú v súčasnosti jedinými na západnom Balkáne, ktorí pri cestách do krajín EÚ naďalej potrebujú víza.


Trump opäť kritizoval Fed pre oslabovanie eura voči doláru

Americký prezident poprel, že jeho obchodné vojny poškodzujú ekonomiku.

WASHINGTON. Americký prezident Donald Trump opäť kritizoval domácu centrálnu banku (Fed). Dôvodom je oslabovanie eura voči doláru. Poprel tiež, že jeho obchodné vojny poškodzujú ekonomiku, problémom je podľa neho Fed. Trump obvinil Fed z nečinnosti v situácii, keď euro oslabuje voči doláru, čo dáva európskym krajinám obchodnú výhodu. "Euro klesá voči doláru ako šialené, čo im dáva veľkú exportnú a výrobnú výhodu a Fed nerobí nič," napísal Trump na Twitteri. Dodal, že problémom nie sú clá, ktoré sú len nástrojom proti neférovým hráčom, ale Fed.


Sankcie voči Rusku sa predĺžia o ďalšieho pol roka, rozhodili prezidenti a premiéri na summite

Diskusia prvého dňa summitu sa nakoniec točila hlavne okolo brexitu.

BRUSEL. Prezidenti a premiéri krajín Európskej únie sa vo štvrtok večer 22. júna v Bruseli rozhodli posilniť spoluprácu EÚ v obrannej oblasti, uzniesli sa na polročnom predĺžení hospodárskych sankcií voči Rusku a potvrdili odhodlanie presadiť globálnu klimatickú dohodu z Paríža. Diskusia prvého dňa summitu sa nakoniec točila hlavne okolo nedávno začatých vyjednávaní o odchode Veľkej Británie z bloku. Summit, ktorý sa podľa šéfa týchto stretnutí Donalda Tuska konal v optimistickejšej atmosfére než podobné schôdzky z predchádzajúcich mesiacov, odštartoval diskusiou o prehlbovaní spolupráce v obrane a bezpečnosti. Prezidenti a premiéri potvrdili štart hlbšej obrannej spolupráce tých krajín, ktoré majú o vec záujem. Do troch mesiacov by malo byť jasnejšie, čo sa presne bude organizovať. Novým spôsobom má byť financované prípadné nasadenie bojových skupín EÚ. Potvrdená bola aj snaha o rýchle dokončenie niekoľkých databáz a systémov, ktoré majú zlepšiť schopnosť EÚ kontrolovať, kto prichádza a odchádza z Únie, či kto má o cestu do Únie záujem. Potom, čo nemecká kancelárka Angela Merkelová a francúzsky prezident Emmanuel Macron informovali o situácii na východe Ukrajiny, summit rozhodol o predĺžení hospodárskych sankcií voči Rusku o ďalšieho pol roka. Sankcie, ktoré Únia zviazala s presadením mierových dohôd z Minsku, tak budú platiť najmenej do konca januára 2018. V piatok 23.júna čaká summit diskusia o migrácii a vlečúcej sa snahe o reformu európskeho azylového systému a tiež debata o hospodárskej problematike a medzinárodnom obchode.


Prezident Mozambiku videl následky cyklónu Idai, odhadol počet obetí

Po tom, čo videl zo vzduchu, Nyusi odhaduje tisíc mŕtvych.

HARARE. Až 1000 obetí na životoch si mohol vyžiadať v Mozambiku cyklón Idai, ktorý túto východoafrickú krajinu zasiahol v piatok. Pre rozhlasovú stanicu Mocambique to v pondelok vyhlásil mozambický prezident Filipe Nyusi. Informovala o tom agentúra DPA. Nyusi po návšteve cyklónom postihnutých oblastí uviedol, že hoci bolo zatiaľ potvrdených 84 mŕtvych, na základe informácií od záchranárov a škôd, ktoré uvidel zo vzduchu, sa obáva, že obetí môže byť až 1000. Humanitárne organizácie medzitým upozornili, že celkový rozsah škôd spôsobených cyklónom a následnými záplavami nie je zatiaľ možné odhadnúť. Mozambický prezident v rozhovore pre rozhlas okrem iného opísal, ako videl v riekach Pungwe a Buzi plávať veľké množstvo tiel. Búrka štvrtého z piatich stupňov, s rýchlosťou vetra až 160 kilometrov za hodinu, zasiahla Mozambik ešte v piatok a následne sa už oslabená presunula aj na územie susedného štátu Malawi.


Kiska: Štát musí vytvárať také podmienky, aby sa ľuďom oplatilo pracovať

Zamestnávatelia často hovoria o vysokom odvodovom zaťažení, o tom, že zamestnávanie na Slovensku začína byť nekonkurencieschopné so zahraničím.

BRATISLAVA. Veľtrh práce Profesia days, ktorý sa začal dnes v Bratislave, navštívil popoludní prezident SR Andrej Kiska. Počas prehliadky expozícií diskutoval s viacerými vystavovateľmi a návštevníkmi, zaujímal sa o ich problémy pri získavaní pracovníkov. "Štát musí vytvárať také podmienky, aby sa ľudom oplatilo pracovať, aby ich príjem znamenal kvalitatívnu zmenu v živote. Zamestnávatelia často hovoria o vysokom odvodovom zaťažení, o tom, že zamestnávanie na Slovensku začína byť nekonkurencieschopné so zahraničím, a preto bude nevyhnutné, aby sa tým exekutívna začala zaoberať," povedala hlavu štátu pre TASR. Podľa jeho slov okolité krajiny už upravili podmienky pre zamestnávanie cudzincov a vyjadril presvedčenie, že aj ministerstvo hospodárstva v spolupráci s ministerstvom vnútra zjednodušia procesy tak, aby slovenskí zamestnávatelia mali dostatok pracovnej sily a nepresťahovali svoje fabriky do zahraničia. "Verím, že reforma školstva počíta aj s potrebami pracovného trhu," zdôraznil Kiska. Veľtrh práce, na ktorom sa zúčastňuje vyše 170 vystavovateľov, končí vo štvrtok 2. marca.


V lokalitách Karlovej Vsi povolili mimoriadny odstrel diviakov

Dôvodom na vydanie povolenia boli opakované sťažnosti občanov.

BRATISLAVA. Mestské lesy v Bratislave dostali povolenie na mimoriadny odstrel premnožených diviakov na nepoľovných plochách v karloveských lokalitách Staré grunty, Líščie údolie a Sitiny. Mestská časť Bratislava-Karlova Ves o tom informuje na svojom webe, prostredníctvom ktorého zverejnila aj rozhodnutie Okresného úradu Bratislava. Dôvodom na vydanie povolenia boli opakované sťažnosti občanov bývajúcich v spomínaných lokalitách alebo občanov, ktorí tam vlastnia záhradky, na neúnosne vysoký počet diviakov pohybujúcich sa v okolí. Upozorňovali, že okrem škôd pestovateľom na hospodárskych plodinách spôsobovali diviaky aj časté kolízie v doprave. Mestská časť z tohto dôvodu podala žiadosť o mimoriadny odstrel na pozemkový a lesný odbor Okresného úradu Bratislava. V odôvodnení rozhodnutia, ktoré samospráva dostala vo štvrtok (30.5.), sa konštatuje, že obmedzenie početnosti napríklad prostredníctvom lovu je dôležité biotechnické opatrenie, ktorým sa pomáha zveri prekonať kritické obdobie nedostatku potravy a predovšetkým sa prispieva k znižovaniu škôd, ktoré zver, najmä s takou migračnou schopnosťou, ako majú diviaky, spôsobuje. "Ako najúčinnejšia metóda ochrany v takomto prípade je udržanie početnosti diviačej zveri v takej výške, aby sa škody ňou spôsobované minimalizovali," potvrdil okresný úrad. Vzhľadom na charakter lokality, blízkosť obydlí i prítomnosť voľne pohybujúcich sa osôb OÚ upozorňuje na zvýšenú potrebu dodržiavania bezpečnostných pravidiel.


Paul a Linda McCartneyovci: Pomohla mu nájsť stabilitu v čase slávy

Nadaný člen The Beatles patril medzi obletované sexsymboly, „ulovila“ ho platinová blondínka.

Prvýkrát sa stretli pred štyridsiatimi rokmi a zosobášili sa dvanásteho marca 1969, len osem dní pred svadbou Johna Lennona a Yoko Ono. Spočiatku pôsobili na svoje okolie ako nesúrodý pár. On bol svetoznáma hviezda, ona rozvedená fotografka s dieťaťom. Paul sa narodil v Liverpoole a odmalička vynikal v kolektíve vrstovníkov. Chodil do školy pre nadané deti. Ovládal niekoľko jazykov a mohol si vybrať profesiu, akú len chcel. Hudba ho zaujala vďaka otcovi, ktorý bol trubkár. Keď sa kapela Beatles stala žijúcou legendou svojej doby, Paul patril medzi najobletovanejšie sexidoly. A nie je žiadnym tajomstvom, že si naplno užíval priazeň ctiteliek. Jeho prvou oficiálnou partnerkou bola herečka Jane Asherová. Spoznala ho začiatkom šesťdesiatych rokov, keď robila s členmi skupiny Beatles rozhovor do televíznej šou. V decembri 1967 oznámili zasnúbenie, v tom čase však už Paul poznal o rok staršiu Američanku Lindu Eastmanovú. Loading
 ... Lindin otec bol úspešný americký právnik a hrdý absolvent Harvardu. Chcel, aby jeho dcéra hrala na klavíri a študovala právo, ani jeden z jeho snov mu však nesplnila. V ročenke strednej školy je označená ako „platinová blondínka, ktorá má chuť na chlapov“. Počas štúdia na University of Arizona otehotnela, odišla zo školy a vydala sa za svoju študentskú lásku Johna Melvilla Seea. Pár mesiacov po svadbe sa jej narodila dcéra Heather. Po troch rokoch už bola rozvedená. Napriek tvrdému sklamaniu sa Linda dokázala odraziť od dna. Chcela byť fotografkou a po rozvode začala na tomto cieli seriózne pracovať. Vyštudovala fotografickú školu, presťahovala sa s dcérou do New Yorku a zamestnala sa v časopise Town and Country ako asistentka. Začala sa stretávať s umelcami a zaujímavými ľuďmi zo šoubiznisu. Podarilo sa jej odfotiť členov skupiny Rolling Stones, The Doors, Boba Dylana a jej fotografie mali veľký úspech. Loading
 ... Vďaka svojmu vrodenému šarmu sa dokázala dostať k známym hviezdam bližšie ako iní, volali ju najkrajšia rocková fotografka. Po čase si mohla dovoliť opustiť miesto asistentky a stala sa fotografkou na voľnej nohe. Zaujímali ju členovia Beatles, jej idolom bol John Lennon a nesmierne túžila spoznať sa s ním. To však platilo len do chvíle, kým nemala príležitosť porozprávať sa s ním. Potom jej záujem opadol. Počas pracovnej cesty v Londýne navštívila nočný klub The Bag O'Nails Club a tam sa náhodou stretla s Paulom McCartneym. Jeho vzťah s Jane Asherovou sa oficiálne skončil v roku 1968, o rok neskôr sa Paul s Lindou vzali. Nevesta bola v štvrtom mesiaci tehotenstva. Anglickí fanúšikovia Beatles nevedeli stráviť, že ich idol sa oženil s Američankou. Paul McCartney to však nepovažoval za dôležité. V Linde našiel presne to, čo potreboval. Silnú ženu, ktorá mu vytvorila zázemie, porodila deti a bola mu oporou v období, keď sa rozpadla skupina Beatles. Aj po rokoch si pamätal na ich prvé stretnutie v Londýne. „Uvidel som ju v preplnenom klube a napriek tomu, že za normálnych okolností by som sa neodvážil dať sa s ňou do reči, uvedomil som si, že to musím urobiť,“ opisoval s odstupom času okamih ich zoznámenia. Loading
 ... Po rozpade Beatles založili Paul s Lindou formáciu Wings. Spolu prekonali viaceré krízové momenty aj problémy s užívaním drog. Členovia Beatles bežne užívali omamné látky, blízko k nim mala aj Linda. Počas koncertnej šnúry vo Švédsku si manželia McCartneyovci nechávali posielať z Londýna hašiš poštou. Keď polícia drogu objavila, súd im vymeral pokutu tisíc libier. „Fajčíme trávu a páči sa nám to. Nechceme meniť svoj životný štýl,“ vyhlásil vtedy Paul. V nasledujúcom období zažili podobných situácií viac, najväčší škandál sa stal v januári 1980, keď sa Wings vybrali koncertovať do Tokia. Na letisku bola záplava novinárov, no McCartneyovcov zdržala colná kontrola. V malom kufríku, ktorý patril Linde, sa ukrývalo niekoľko dávok marihuany. Paul sa zachoval ako džentlmen a označil batožinu za svoju. Dôstojník colnej správy ho dal okamžite zatknúť. Turné bolo zrušené, McCartney zaplatil vzniknutú škodu dvestotisíc libier a strávil deväť dní vo väzení. Raz vyhlásil, že to boli jediné dni, ktoré prežil bez Lindy. Inak sa za celé roky manželstva od seba nepohli. „Fajčil som trávu jedenásť rokov, ale už sa jej ani nedotknem,“ vyhlásil krátko po tom. Loading
 ... V osemdesiatych rokoch nastala v živote Paula a Lindy veľká zmena. Väčšinu času trávili na svojich usadlostiach v odľahlých častiach Škótska a Anglicka, alebo na ranči v Arizone. Paul si osvojil Lindinu prvorodenú dcéru Heather, spolu mali ešte troch potomkov – Stellu Ninu, Mary Ann a Jamesa Louisa. Stali sa z nich vidiečania a začali žiť tak zdravo, ako si kedysi ani nevedeli predstaviť. Linda často spomínala na okamih, keď sa stali vegetariánmi: „Raz pri obede sme sa dívali z okna na naše jahniatka, ako veselo šantia na lúke. Potom sme sa pozreli do našich tanierov a uvedomili sme si, že jeme nohu zvieraťa, ktoré sa ešte nedávno bezstarostne hralo. Pozreli sme sa na seba a povedali sme si: Máme ich radi, prečo ich vlastne jeme? To bolo naposledy, čo sme jedli mäso.“ Odvtedy Linda na Vianoce pripravovala moriaka z makarónov. A vraj bol veľmi chutný. Stala sa známou ochrankyňou zviera. Bežne jej volávali ľudia z ochranárskych spolkov, či by si nevzala k sebe nejaké opustené zvieratá. Ak to nebol dravec, väčšinou súhlasila. Loading
 ... Vždy túžila nahrať vlastnú platňu. Napokon jej album so šestnástimi skladbami, ktorý natočila s manželom a synom Jamesom vyšiel až po jej smrti. Sama naň zložila a naspievala trinásť piesní, Paul nahral všetky nástroje okrem gitary, ktorú mal na starosti James. Ich spoločné plány prerušila rakovina. Linda mala najprv onkologický nález v prsníku, neskôr jej choroba zasiahla pečeň a ďalšie orgány. Zomrela sedemnásteho apríla 1998 ako päťdesiatšesťročná, Paul McCartney to verejne oznámil o dva dni neskôr. Na Lindinom pohrebe v londýnskom Kostole svätého Martina spievali po takmer tridsiatich rokoch zvyšní členovia Beatles – Ringo Starr, George Harrison a Paul McCartney. John Lennon už nežil. S najkrajšou rockovou fotografkou sa prišli rozlúčiť aj Peter Gabriel, Elton John, Sting a iní slávni muzikanti. McCartney vyzval Lindiných fanúšikov, aby mu neposielali smútočné kytice, nech radšej venujú peniaze na výskum boja s rakovinou. Na Lindino želanie bol jej popol rozptýlený nad ich pozemkom v Arizone, kde prežili najkrajšie roky. A hoci sa Paul po jej smrti dvakrát oženil, neustále zdôrazňuje, že Linda má v jeho srdci navždy vyhradené miesto. Loading
 ...


Budaj žiaril, Tatar strelil gól. Halákovi sa nedarilo a zápas nedochytal

V noci zo štvrtka na piatok bolo v hre dokopy deväť Slovákov. Okrem Tomáša Tatara bodoval už len Marek Hrivík.

BRATISLAVA. Pred dvoma dňami nastúpil do brány svojho tímu opäť po dvoch týždňoch. Inkasoval síce trikrát, ale napokon sa tešil z víťazstva 4:3. V noci zo štvrtka na piatok dostal Jaroslav Halák príležitosť znovu. Z dvadsiatich štyroch striel však dostal štyri góly a v 36. minúte ho nahradil Jean-Francois Berube. Slovák dosiahol len 83,3-percentnú úspešnosť zákrokov. Nevyšla mu najmä prostredná časť hry. V priebehu osemdesiatich sekúnd súper skóroval trikrát a tridsaťjedenročný Halák sa porúčal na striedačku. Minnesota napokon zdolala Islanders 6:4 a vyhrala dvanásty raz za sebou. Brankár Wild Devan Dubnyk si pripísal dvadsaťtri úspešných zásahov a z posledných desiatich odchytaných duelov má stopercentnú bilanciu 10-0-0. Dokopy v nich inkasoval iba sedemnásť gólov. A Islanders sú prvým tímom po dvadsiatich ôsmich stretnutiach, ktorý ho v zápase prekonal viac ako tri razy. V sobotu Minnesota vyzve Columbus, ktorý má ešte lepšiu formu. Na ľade Winnipegu (5:3 pre Blue Jackets) zaznamenal štrnásty triumf za sebou. Vyrovnal tým tretiu najdlhšiu víťaznú sériu v histórii NHL. Pred ním sa to podarilo Bostonu Bruins (1929/1930) a Washingtonu Capitals (2009/2010). Rekord držia so sedemnástimi výhrami hokejisti Pittsburghu (1992/1993). Zápas proti Blue Jackets nedohral slovenský útočník v drese Jets Marko Daňo. V druhej tretine utrpel zranenie v dolnej časti tela a z hry odstúpil. "Hovoríme o týždňoch," uviedol na margo rozsahu zranenia tréner Winnipegu Paul Maurice. Sobotňajší vzájomný súboj Wild a Blue Jackets bude aj historickým momentom. Prvý raz v dejinách prestížnej profiligy proti sebe nastúpia dve mužstvá, ktoré ťahajú sériu aspoň jedenástich víťazstiev v sérii. Zo Slovákov, ktorí sa v nočných zápasoch NHL predstavili v akcii, sa strelecky presadil iba útočník Detroitu Red Wings Tomáš Tatar. V 30. minúte vyrovnával stav stretnutia na ľade Ottawy na 2:2 a aj vďaka nemu dospel zápas do predĺženia. Detroit napokon v nadstavení rozhodol. Tatar dosiahol svoj ôsmy gól v sezóne, celkovo má na konte pätnásť bodov. Druhý Slovák v drese Red Wings Tomáš Jurčo nebodoval. Do bodových štatistík sa zo Slovákov zapísal už len Marek Hrivík z New Yorku Rangers. K výhre 6:3 na ľade Arizony prispel jednou asistenciou. Dokopy v tomto ročníku nazbieral v dvanástich stretnutiach dva body, prihrávku zaznamenal aj 20. decembra v súboji proti Pittsburghu. Ani výborný výkon Petra Budaja nestačil tímu Los Angeles na víťazstvo. Kings nestačili na Edmonton Oilers a na jeho ľade prehrali 3:1. Skúsený slovenský brankár kryl tridsaťdva z tridsiatich štyroch striel súpera a dosiahol 94,1-percentnú úspešnosť zákrokov. Posledný gól strelili domáci do prázdnej brány. Budaja vyhlásili za druhú hviezdu duelu. Útočník Kings Marián Gáborík nebodoval v ôsmom zápase za sebou. V drese domácich sa pre chorobu nepredstavil obranca Andrej Sekera. NHL - štvrtok: Góly: 44. Winnik (Beagle, Carlson) - 22. Parenteau, rozhodujúci nájazd Cammalleri Góly: 2. Foligno (Eichel, Moulson), 19. Okposo (Moulson, Reinhart) - 24. Bergeron (Marchand, Krug), 37. Krejči (Vatrano), 57. Spooner (Krejči, Vatrano), 60. Spooner /Zdeno Chára (Boston) odohral 24:18 minúty, ani raz nevystrelil na bránu, zaznamenal dve trestné minúty, dva hity a dva zblokované pokusy súpera/ Góly: 33. B. Boyle (Drouin, Šustr), 38. O. Palát (Kučerov) - 15. A. Matthews (Hyman), 30. Bozak (J. van Riemsdyk, Zajcev), 64. Kadri (W. Nylander, A. Matthews) /Martin Marinčin (Toronto) nehral, pre zranenie v dolnej časti tela je niekoľko týždňov mimo hry/ Góly: 13. Scandella (Mikael Granlund, Folin), 35. Stewart (Pominville, Suter), 35. Spurgeon (M. Koivu, Suter), 36. Schroeder (Brodin, Parise), 51. Haula (Niederreiter, Coyle), 59. Mik. Granlund (E. Staal, Koivu) - 15. Chimera (Ladd, Hickey), 27. Leddy (Tavares, Bailey), 41. Nelson (Prince, Hickey), 42. Nelson (De Haan, Seidenberg) /Jaroslav Halák (Islanders) chytal do 36. minúty, z dvadsiatich štyroch striel dostal štyri góly, mal 83,3-percentnú úspešnosť zákrokov/ Góly: 20. Brassard (Hoffman), 26. Mark Stone (Brassard) - 5. Vanek (Brendan Smith, Nielsen), 30. TATAR (Zetterberg, Jensen), 62. Mantha (Kronwall) /Tomáš Tatar (Detroit) odohral 18:22 min, raz vystrelil, dal jeden gól, zaznamenal jeden plusový bod, dve trestné minúty, štyri hity a zblokoval jeden pokus/ /Tomáš Jurčo (Detroit) odohral 14:12 minúty, svoje štatistiky vylepšil iba o jeden strelecký pokus na brankára domácich/ Góly: 6. Shore (Korpikoski, Eaves), 12. Seguin (Jamie Benn, Spezza), 25. Oleksiak (Seguin, Jamie Benn), 60. Seguin (Spezza, Jamie Benn) - 16. Duchene (Rantanen, Barrie), 48. Grigorenko (Barrie, Duchene) Góly: 14. Forsberg (Johansen), 47. Fisher (Ekholm, Johansen) - 14. Anisimov (Keith, Panarin), 52. Toews (Seabrook, P. Kane), 55. P. Kane /Richard Pánik (Chicago) odohral 12:16 minúty, vyslal jednu strelu, zaznamenal jeden mínusový bod, dva hity a jeden zblokovaný pokus súpera/ /Marián Hossa (Chicago) pre zranenie v hornej časti tela nenastúpil/ Góly: 14. Demers (Jokinen, Marchessault), 30. Trocheck (Yandle) - 26. Pacioretty (A. Radulov, Beaulieu), 58. Gallagher (Danault), 61. Danault (Pacioretty) Góly: 16. Dvorak (Murphy, Ekman-Larsson), 36. Duclair (Crouse, Chychrun), 48. Rieder (Vrbata, Hanzal) - 3. Puempel (Vesey), 9. Holden (J. T. Miller, K. Hayes), 22. Kreider (Holden, Zuccarello), 55. Puempel (McDonagh, K. Hayes), 60. J. T. Miller (K. Hayes, Fast), 60. Puempel (Pirri, HRIVÍK) /Marek Hrivík (Rangers) odohral 8:14 minúty, vyslal jednu strelu, zaznamenal jednu asistenciu, jeden mínusový bod, štyri hity a jeden zblokovaný pokus/ Góly: 12. Backlund (Tkachuk, Engelland) - 27. Vermette (Perry, Bieksa), 46. Silfverberg (Kesler, Holzer), 49. Rakell (Vermette, Kesler) Góly: 3. Matthias (Trouba, Lowry), 47. Little (Stafford, Wheeler), 59. Perreault (Wheeler, Byfuglien) - 8. Saad (N. Foligno), 17. N. Foligno (Werenski, Gagner), 29. Wennberg (N. Foligno), 41. Wennberg (Werenski, Jones), 55. Sedlák (J. Johnson) /Marko Daňo (Winnipeg) odohral 6:16 minúty, za krátky čas svojho pobytu na ľade si do štatistík pripísal iba jednu strelu na bránu súpera/ Góly: 23. Maroon (Eberle, Benning), 47. Gryba (Eberle, Lucic), 60. Nugent-Hopkins (Draisaitl) - 44. Shore /Andrej Sekera (Edmonton) pre chorobu nehral/ /Marián Gáborík (Los Angeles) odohral 13:52 minúty, dvakrát vystrelil na bránu súpera, ale nebodoval a do štatistík si pripísal len jeden hit/ /Peter Budaj (Los Angeles) odchytal celý zápas, kryl tridsaťdva z tridsiatich štyroch striel súpera, dosiahol 94,1-percentnú úspešnosť zákrokov/


Bývalý šéf FBI Comey pripravuje knihu o pôsobení v úrade

Kniha má obsahovať dosiaľ nezverejnené príbehy zo zákulisia FBI.

WASHINGTON. Bývalý šéf amerického Federálneho úradu pre vyšetrovanie (FBI) James Comey pripravuje knižnú publikáciu o vedení a rozhodnutiach, ktoré za jeho funkčného obdobia padli v tejto bezpečnostnej inštitúcii. Informovala o tom v stredu stanica BBC s odvolaním sa na jeho vydavateľa. Kniha, zatiaľ bez oficiálneho názvu, by mala byť dokončená na jar budúceho roku. Bude obsahovať "dosiaľ nezverejnené príbehy" zo zákulisia FBI, uviedlo vo vyhlásení vydavateľstvo Flatiron Books. Comeyho prepustil z úradu prezident USA Donald Trump v máji, v čase keď Comey viedol vyšetrovanie údajných kontaktov medzi Trumpovou predvolebnou kampaňou a Moskvou. Jeho prepustenie sa stretlo s ostrou kritikou, pričom obaja aktéri ponúkli médiám rozdielny opis svojej súkromnej konverzácie. Prezident krátko na to vyhlásil, že dôvodom jeho rozhodnutia bola "ruská záležitosť". Demokratická kandidátka na post hlavy štátu Hillary Clintonová obvinila zo svojho volebného neúspechu Comeyho rozhodnutie opätovne otvoriť vyšetrovanie FBI ohľadom použitia jej súkromného e-mailu na odoslanie citlivých štátnych materiálov. Senát v utorok potvrdil za jeho nástupcu v kresle riaditeľa FBI Christophera Wraya. V Senáte dostal 50-ročný Wray podporu v pomere hlasov 92:5, pričom Trump nominoval Wraya do tejto funkcie 7. júna. Nomináciu pred hlasovaním v pléne 20. júla jednomyseľne schválil i justičný výbor amerického Senátu. Wray pracoval v rokoch 2003-2005 ako námestník ministra spravodlivosti v administratíve vtedajšieho republikánskeho prezidenta Georgea W. Busha. Wray v stredu zložil prísahu do rúk ministra spravodlivosti USA Jeffa Sessionsa a svoju novú úlohu riaditeľa FBI podľa agentúry AP označil za "česť svojho života".


Proti Slovincom nastúpi obrana  v novom zložení

Sme tu, aby sme sa popasovali s novou situáciou. Poskladáme to, aby to fungovalo, vraví Kozák.

SENEC. Brankár Matúš Kozáčik stretol na pondelňajšom zraze slovenskej futbalovej reprezentácie známe tváre spoluhráčov z Viktorie Plzeň. K stabilným členom výberu trénera Jána Kozáka Michalovi Ďurišovi a Patrikovi Hrošovskému sa pred októbrovým dvojzápasom kvalifikácie o postup na majstrovstvá sveta 2018 pridal navrátilec do národného tímu Marek Bakoš. Predovšetkým v súboji v Slovinsku, ktoré je na programe v sobotu 8. októbra o 20.45 h, si však Kozáčik bude musieť zvykať na výrazne obmenenú defenzívnu časť jedenástky v porovnaní s drvivou väčšinou predchádzajúcich vystúpení. V Ľubľane pre červenú kartu z úvodného neúspešného duelu tejto eliminácie s Anglickom (0:1) nenastúpi kapitán Martin Škrtel. V domácom zápase so Škótskom (hrá sa v utorok 11. októbra o 20.45 h v Trnave) už môže, pokiaľ bude v poriadku po operácii zlomeného nosa, Škrtel nastúpiť na rozdiel od zranených obrancov Petra Pekaríka a Norberta Gyömbéra, ako aj defenzívneho stredopoliara Viktora Pečovského. "Myslím si, že tréner má dostatok futbalistov, z ktorých dokáže poskladať zostavu. Nejaké vynútené zmeny nastanú pre disciplinárny trest alebo zranenia, ale to sa uvidí až na trávniku," povedal brankár Kozáčik. Z tradičného kvarteta zostali Ján Ďurica a Tomáš Hubočan. Ani táto dvojica však do Senca nepricestovala v ideálnom rozpoložení na klubovej úrovni, čo vníma kouč Kozák. Otvára sa tak príležitosť  pre legionárov z najvyššej českej súťaže Lukáša Pauscheka či Lukáša Štetinu, hoci druhý menovaný prišiel do Senca s menšími zdravotnými patáliami. "Pekarík, Škrtel, Ďurica a Hubočan mali v uplynulých troch rokoch takú formu a dobrý zdravotný stav, že sme potrebovali minimum zásahov. Sme tu, aby sme sa popasovali s novou situáciou. Neviem, v akej forme sú ďalší hráči," vravel Kozák. "Štetina má mierne problémy s kolenom, Hubočan mal byť v Marseille posilou a zrazu prestal nastupovať, ani Ďurica nie je v najlepšom rozpoložení, jeho Trabzonsporu sa nedarí. Na druhej strane, Švento začal hrávať, Pauschek hráva pravidelne. Hráči disponujú kvalitou a poskladáme to, aby to fungovalo." Od Slovinska i Škótska sa v rámci eliminačnej F-skupiny očakáva značná konkurencieschopnosť v boji o miestenku na svetový šampionát do Ruska. "V súčasnosti už nejestvuje jednoduchý súper, to isté platí aj v prípade Slovinska a Škótska. Navyše, prvé stretnutia na nás čaká vonku. Máme však dostatok času na svedomitú prípravu a verím, že to tam zvládneme," dodal Kozáčik. Okolo slovenskej reprezentácie momentálne rezonujú tiež nefutbalové témy, no Kozáčik si z toho nerobí ťažkú hlavu: "Na zraze sme iba chvíľu, zatiaľ sme sa stihli iba pozdraviť. Paradoxne, k negatívnym správam som sa dostal až v pondelok, ale neriešim nič iné okrem futbalu, lebo to nemá zmysel."


Austrálska polícia prehľadala domy spojené s útočníkom z Nového Zélandu

Razie sa uskutočnili neďaleko mesta, kde zadržaný vyrastal.

SYDNEY. Protiteroristické jednotky austrálskej polície prehľadali v pondelok v skorých ranných hodinách miestneho času dva domy spojené s mužom obvineným z toho, že v dvoch mešitách na Novom Zélande zabil 50 ľudí. Informovala o tom agentúra AFP. Razie sa uskutočnili v domoch v mestách Sandy Beach a Lawrence pri východnom pobreží austrálskeho štátu Nový Južný Wales, ktoré sa nachádzajú neďaleko mesta Grafton, kde zadržaný Brenton Tarrant vyrastal. "Hlavným cieľom tejto aktivity je oficiálne získať materiál, ktorý môže pomôcť novozélandskej polícii pri jej prebiehajúcom vyšetrovaní," uviedla austrálska polícia v oznámení s tým, že Tarrantova rodina naďalej spolupracuje s vyšetrovateľmi. Polícia tiež zdôraznila, že nemá informácie o hrozbe pre verejnosť, ktorá by súvisela s útokmi na Novom Zélande. Dnes 28-ročný pravicový extrémista Tarrant strávil detstvo v Graftone, v poslednom desaťročí však cestoval po svete a v uplynulých rokoch žil v novozélandskom Dunedine. Tarranta obvinili z vraždy po piatkovej masakre v dvoch mešitách v novozélandskom meste Christchurch, ktorá si vyžiadala 50 obetí na životoch a 50 zranených. Austrálsky minister vnútra Peter Dutton v pondelok povedal, že Tarrant strávil za posledné tri roky v Austrálii len 45 dní a nebol na žiadnom zozname sledovaných teroristov. Minister súčasne odmietol ako "nehanebnú" kritiku, že austrálske protiteroristické úrady zanedbali hrozbu zo strany pravicových extrémistov vzhľadom na zameranie sa na boj proti islamistickým radikálom. Austrálska tajná služba podľa neho dôkladne sleduje aktivity krajne pravicových skupín. Grécke úrady v nedeľu oznámili, že Tarrant navštívil v roku 2016 nakrátko aj Grécko. V marci zmieneného roka bol na ostrovoch Kréta a Santorini, kam priletel z tureckého Istanbulu a strávil tam niekoľko dní. Okrem toho v novembri a decembri dvakrát absolvoval lety s medzipristátiami na gréckom letisku. Správa prišla po tom, ako susedné Bulharsko a Turecko v piatok po útokoch na Novom Zélande oznámili vyšetrovania pobytu Tarranta v balkánskom regióne. Bulharsko mal navštíviť vlani v novembri, pričom v decembri 2016 zrejme tiež cestoval autobusom cez Srbsko, Chorvátsko, Čiernu Horu a Bosnu. Turecké úrady podľa nemenovaného zdroja vyšetrujú správy, že Tarrant viackrát navštívil krajinu a zostal tam "dlhý čas". Tarrantova stará matka Marie Fitzgeraldová pre austrálsku stanicu Channel Nine v nedeľu povedala, že podľa jej názoru sa jej vnuk po cestách do zahraničia "úplne zmenil".


V Bratislave sa strieľalo, muž zranil psa a vyhrážal sa jeho majiteľke

Žena na policajtov namierila ďalšiu strelnú zbraň.

BRATISLAVA. V záhradkárskej oblasti Žabí majer v treťom bratislavskom okrese sa v pondelok popoludní strieľalo. Podľa doterajších informácií tam 35-ročný muž postrelil psa a následne sa so zbraňou v ruke vyhrážal jeho majiteľke. Ako informoval bratislavský policajný hovorca Michal Szeiff, policajti našli muža v záhradnom prístrešku, z ktorého vyšiel so strelnou zbraňou v ruke. Na výzvu policajtov zbraň pustil. Z prístrešku následne vyšla 29-ročná žena, ktorá na policajtov namierila ďalšiu strelnú zbraň. Žena na výzvu policajtov, aby zbraň odhodila nereagovala, preto boli policajti nútení použiť varovný výstrel do vzduchu, čo zabralo a žena zbraň pustila. Obe osoby odviezli na policajné oddelenie, pričom ženu prepustili na slobodu a vyvodenie trestno-právnej zodpovednosti voči nej bude predmetom vyšetrovania. Druhý z dvojice, 35-ročný Michal B., bol obvinený z trestného činu nebezpečného vyhrážania.


Babiš už má všetkých ministrov, predstavil deväť nových tvárí

Vo vláde sú aj i štyri ženy, čo bude v prípade jej vymenovania najviac v dejinách ČR.

PRAHA. Nová česká menšinová vláda premiéra Andrej Babiša, predsedu hnutia ANO, bude mať 14 ministrov. Niektorí šéfovia rezortov si svoje kreslá udržia, iní sa len presunú na iné posty. V novom kabinete bude aj deväť nových tvárí, napísal v nedeľu večer web iROZHLAS.cz. - Premiér: Andrej Babiš (ANO) - Minister školstva: Robert Plaga (ANO) - Minister zdravotníctva: Adam Vojtěch (ANO) - Minister životného prostredia: Richard Brabec (ANO) - Minister zahraničných vecí: Martin Stropnický (ANO) - Ministerka obrany: Karla Šlechtová (za ANO) - Minister poľnohospodárstva: Jiří Milek - Minister vnútra: Lubomír Metnar - Ministerka práce a sociálnych vecí: Jaroslava Němcová (ANO) - Ministerka financií: Alena Schillerová - Minister priemyslu a obchodu: Tomáš Hüner - Minister spravodlivosti: Robert Pelikán (ANO) - Minister dopravy: Dan Ťok (ANO) Ministerka pre miestny rozvoj: Klára Dostálová (za ANO) Minister kultúry: Ilja Šmíd Menoslov vlády bol kompletný po tom, ako Babiš potvrdil Českej televízii, že ministerstvo školstva povedie jeho námestník pre vysoké školy Robert Plaga z ANO. Ministerské funkcie obsadia i štyri ženy, čo bude v prípade jej vymenovania najviac v dejinách samostatnej Českej republiky. Štyri ministerky mala pred desiatimi rokmi aj druhá vláda Mirka Topolánka, bolo v nej ale vrátane premiéra 18 členov. Vo vláde budú pokračovať jej doterajší členovia za ANO, teda minister životného prostredia Richard Brabec, minister dopravy Dan Ťok, minister spravodlivosti Robert Pelikán, ako aj Martin Stropnický a Karla Šlechtová. Stropnického však na poste ministra obrany vystrieda Šlechtová a Stropnický bude riadiť ministerstvo zahraničných vecí. Novými členmi vlády sa okrem Plagu majú stať ešte Babišov poradca a poslanec ANO Adam Vojtěch ako minister zdravotníctva, muzikológ Ilja Šmíd ako minister kultúry a poslankyňa za ANO Klára Dostálová ako ministerka pre miestny rozvoj. Na post ministerky financií je nominovaná doterajšia námestníčka tohto rezortu pre dane a clá Alena Schillerová, ministerstvo priemyslu má riadiť manažér Siemensu v ČR Tomáš Hüner a ministerkou práce a sociálnych vecí sa má stať radná Stredočeského kraja pre oblasť sociálnych vecí Jaroslava Němcová z ANO. Novým ministrom vnútra by mal byť Lubomír Metnar a ministrom poľnohospodárstva majiteľ koncernu Úsovsko Jiří Milek. So všetkými navrhnutými členmi svojej vlády sa chce Babiš tento týždeň stretnúť. Český prezident Miloš Zeman chce menovať Babiša premiérom v stredu. O týždeň neskôr plánuje vymenovať jeho menšinovú vládu. Po vymenovaní vlády mieni Babiš rokovať s ostatnými parlamentnými stranami o podpore alebo tolerancii svojho kabinetu. Snemovňa musí o dôvere vláde hlasovať do 30 dní od jej vymenovania.


Helmuta Kohla pochovajú na cintoríne v meste Speyer

Plánovaný európsky smútočný obrad by sa mal uskutočniť 1. júla v Štrasburgu.

BERLÍN. Bývalý nemecký kancelár Helmut Kohl, ktorý zomrel 16. júna vo veku 87 rokov, nájde v súlade so svojim želaním miesto posledného odpočinku na cintoríne v Speyeri v spolkovej krajine Porýnie-Falcko, a nie v rodinnom hrobe v Ludwigshafene. Pre tlačovú agentúru DPA to v utorok uviedol jeho dlhoročný blízky spolupracovník, niekdajší šéfredaktor denníka Bild Kai Diekmann, po konzultáciách s vdovou po zosnulom Maike Kohlovou-Richterovou. Podľa Diekmanna sa Kohl rozhodol pre tento variant spoločne s manželkou v lete 2015, keď sa jeho zdravotný stav opäť zhoršil. Rozhodnutie zrejme súviselo s jeho úzkym vzťahom so Speyerom a tamojšou Katedrálou Panny Márie a sv. Štefana, ktorý v ňom pretrvával už od detstva. Kohlovu prvú manželku Hannelore, ktorá spáchala v roku 2001 samovraždu v dôsledku utrpenia kvôli bolestivej alergii na svetlo, pochovali v rodinnom hrobe v Ludwigshafene. Plánovaný európsky smútočný obrad, ktorým Európska únia vzdá poctu zosnulému dlhoročnému nemeckému exkancelárovi, by sa mal uskutočniť 1. júla v Štrasburgu, informovalo ministerstvo vnútra v Berlíne. Na pôde EP by podľa informácií denníka Süddeutsche Zdeitung mali na obrade vystúpiť nielen francúzsky prezident Emmanuel Macron, nemecká spolková kancleárka Angela Merkelová a predseda Európskej komisie Jean-Claude Juncker, ale aj niekdajší Kohlovi politickí partneri - napríklad prezident USA Bill Clinton alebo bývalý španielsky premiér Felipe González. Po akomsi "európskom štátnom obrade" - prvým svojho druhu v dejinách EÚ, ktorého iniciátorom bol predseda Európskej komisie Jean-Claude Juncker, by Kohlovu rakvu mali prepraviť zo sídelného mesta EP loďou po Rýne na zádušnú omšu, ktorej dejiskom bude spomínaná katedrála v meste Speyer. Tu je naplánovaná aj rozlúčka so zosnulým s vojenskými poctami.


Izraelský parlament prijal zákon, ktorý znemožňuje rozdelenie Jeruzalema

Tento krok by mohol ochromiť rozdelenie mesta v rámci mierového plánu.

JERUZALEM. Izraelský parlament schválil v utorok novelizáciu zákona, ktorá požaduje kvalifikovanú väčšinu na to, aby bolo možné vzdať sa kontroly nad akoukoľvek časťou Jeruzalema. Tento krok by však mohol ochromiť rozdelenie mesta v rámci mierového plánu, informuje agentúra AP. Prijatá legislatíva zakazuje vláde odstúpenie izraelskej suverenity nad akoukoľvek časťou Jeruzalema bez súhlasu najmenej 80 členov 120-členného parlamentu. Samotný zákon však možno zvrátiť jednoduchou väčšinou, čo znamená, že ide len o prevažne symbolické opatrenie. Kneset schválil danú úpravu na pozadí zvýšeného napätia, ktoré nastalo po tom, ako americký prezident Donald Trump nedávno uznal Jeruzalem za hlavné mesto Izraela. Tento počin šéfa Bieleho domu v decembri rozzúril Palestínčanov, ktorí požadujú, aby sa východná časť mesta stala hlavným mestom ich budúceho štátu. Väčšina medzinárodného spoločenstva však neuznáva zvrchovanosť židovského štátu nad východným Jeruzalemom, ktorý izraelské sily obsadili v roku 1967 počas tzv. šesťdňovej vojny.


Žiga pre ceny energií neodstúpi z postu ministra hospodárstva

Prípadné odvolávanie nominantov v energetických spoločnostiach sa podľa neho musí robiť individuálne, nie plošne.

BRATISLAVA. Minister hospodárstva SR Peter Žiga (Smer) sa nechystá pre aktuálne zmätky pri cenách energií odstúpiť zo svojej funkcie. Uviedol to v diskusnej relácii Braňo Závodský Naživo rádia Expres. "To určite nie," podčiarkol Žiga. Prípadné odvolávanie nominantov štátu v energetických spoločnostiach sa podľa neho musí robiť individuálne, nie plošne. "Myslím si že to bude nie plošné, ale individuálne. Keď zistím, že niekto pochybil, tak som pripravený okamžite konať. Je treba povedať, že som začal personálne výmeny v spoločnostiach, robím ich postupne, na základe zákona, ktorý platí," priblížil. "Nemám takéto informácie, pokiaľ viem, v pondelok (6.2.) sa vyjadril policajný prezident Tibor Gašpar, že vyšetrovatelia začali konať. Nie som vyšetrovateľ, ani sa neviem k tomu vyjadriť," odpovedal Žiga na otázku, či odchádzajúci predseda ÚRSO Jozef Holjenčík na chaose v energetike "zarábal milióny eur", ako to tvrdia opozičné strany. Žiga zdôraznil, že vláda urobila všetko pre to, aby ľudí ochránila pred zvyšovaním cien energií. "A budeme tak robiť naďalej," avizoval. "Môžme vyvíjať tlak, ale platí ústava, máme tu právny štát. Odkúpenie si viem predstaviť," povedal Žiga v súvislosti s otázkou, či vláda plánuje "vyvíjať tlak" na investorov, ktorý spoluvlastnia 49-% podiely v distribučných spoločnostiach. Podiely v týchto spoločnostiach sa podľa neho nikdy nemali privatizovať. "V prípade, že bude zo strany investorov záujem o odpredaj ich podielov, vláda sa určite bude hlásiť. Môžeme ich aj osloviť, že máme záujem o odkúpenie, respektíve budeme s nimi rokovať," dodal Žiga v rádiu Expres.


Malé lietadlo sa zrútilo na dom na okraji mesta New York

WOODBRIDGE. Malé lietadlo sa v utorok dopoludnia zrútilo a explodovalo v obytnej štvrti Woodbridge na okraji mesta New York, ktorá patrí do amerického štátu New Jersey. Po páde lietadla začali horieť dva domy a pilot bol nezvestný. Informovala o tom tlačová agentúra AP. Dvojmotorový stroj Cessna 414 sa o 11.00 h miestneho času zrútil na dom v časti štvrte Woodbridge nazývanej Colonia, uviedol Federálny úrad pre letectvo (FAA). V dome práve nikto nebol, ale plamene sa rozšírili na ďalší dom, z ktorého unikla bez zranenia žena. Oznámil to starosta Woodbridgea John McCormac. Podľa neho nikto iný na zemi neutrpel zranenia. Lietadlo vzlietlo z mesta Leesburg v americkom štáte Virgínia, na palube sa nachádzal iba pilot. Stroj smeroval na letisko v meste Linden v New Jersey, ktoré je vzdialené asi 6,5 kilometra od miesta nehody. Vrak, a pravdepodobne aj pilot, zostal po náraze lietadla uviaznutý v suteréne domu. O stave pilota nie sú žiadne informácie. V oblasti vládlo v čase havárie zamračené a hmlisté počasie. Hasiči dostali požiar pod kontrolu, dodal starosta.


Vo Francúzsku obvinili z terorizmu dvoch prívržencov IS

Pri prehliadke domovov podozrivých našli policajti nože, rozbušku a propagandistické materiály IS.

PARÍŽ. Vo Francúzsku zadržali dve osoby a obvinili ich z teroristického sprisahania v mene islamistickej skupiny Islamský štát (IS). S odvolaním sa na vyhlásenie ministerstva vnútra o tom vo štvrtok informovala agentúra AP. Mladíci vo veku 21 a 22 rokov čelia obvineniu z plánovania bližšie nešpecifikovaného teroristického činu. Mužov zadržali v sobotu v departemente Seine-et-Marne a neskôr ich umiestnili do väzby po tom, ako protiteroristický sudca v utorok rozhodol o ich obvinení a začatí vyšetrovania. Podľa nemenovaného zdroja AP pri prehliadke domov, kde sa podozriví zdržiavali, našli policajti nože, rozbušku a propagandistické materiály IS. Francúzske úrady sú v stave vysokej pohotovosti od série niekoľkých mimoriadne brutálnych teroristických útokov v krajine, ktoré si v rokoch 2015 a 2016 vyžiadali viac ako 230 životov. K zodpovednosti za väčšinu z nich sa prihlásila teroristická organizácia Islamský štát (IS). Od začiatku roku 2015 sa francúzskym úradom podarilo zmariť viac než 50 plánovaných útokov.


Dolná komora britského parlamentu schválila zákon o brexite

Zákon o brexite prekonal v britskom parlamente prvú prekážku.

LONDÝN. Dolná komora britského parlamentu schválila v noci na utorok v druhom čítaní zákon o vystúpení Spojeného kráľovstva z Európskej únie (European Union Withdrawal Bill). Právnu normu podporilo 326 poslancov vrátane siedmich opozičných labouristov, 290 hlasovalo proti, informovala televízia Sky News. Zákon však čakajú ešte ďalšie hlasovania, najbližšie v októbri. Britská premiérka Theresa Mayová označila hlasovanie parlamentu za historické. Zákon podľa nej vnesie do situácie pred brexitom istotu a jasnosť. Treba vykonať ešte veľa práce, ale utorňajšie rozhodnutie znamená, že sa vytvoril solídny základ pre nadchádzajúce rokovania o brexite, uviedla Mayová. Na základe zákona chce Mayovej vláda transformovať viac ako 12.000 legislatívnych noriem EÚ na vnútroštátne právne predpisy, aby v deň odchodu z Únie - Spojené kráľovstvo z nej chce vystúpiť do konca marca 2019 -nenastal chaos. Hlasovaniu predchádzala viac ako 13-hodinová, často búrlivá diskusia. Najviac kontroverzií vyvolávajú klauzuly, ktoré umožňujú ďalekosiahle zmeny zákonov bez účasti parlamentu. Vláda tvrdí, že potrebuje voľné ruky, aby mohla v krátkom čase prispôsobiť veľké množstvo právnych predpisov EÚ novým podmienkam. Jej oponenti hovoria o zásahu do rozdelenia moci. Labouristický poslanec Chris Bryant vyhlásil, že návrh zákona je "škodlivý a nebezpečný" a "potešili by sa mu (turecký prezident Recep Tayyip) Erdogan, (venezuelský prezident Nicolás) Maduro a (ruský prezident Vladimir) Putin". Zákon nemá jednoznačnú podporu ani v radoch Mayovej konzervatívcov. Niektorí v rozprave avizovali, že pred ďalším hlasovaním budú požadovať ústupky. Konzervatívec Bob Neill, predseda parlamentného právneho výboru, povedal, že právomoci prenesené na vládu presahujú rámec toho, čo je "prijateľné alebo potrebné". Za vystúpenie z EÚ sa v referende konanom v júni 2016 vyslovilo 52 percent Britov. Proti brexitu demonštrovali v sobotu v Londýne opäť tisíce ľudí. Veľká Británia chce však spolupracovať s Európskou úniou v oblastiach obrany a zahraničných vecí aj po brexite. Britská vláda uviedla, že bude poskytovať vojakov na operácie EÚ a chce tiež spolupracovať v otázkach zahraničných sankcií.Oponenti brexitu uviedli, že odchod krajiny z EÚ naruší spoluprácu v boji proti zločinu a terorizmu. Vláda však vyhlásila, že chce silné partnerstvo, ktoré bude odrážať spoločný záujem. Minister pre brexit David Davis povedal, že boj proti terorizmu a iným hrozbám je spoločným záujmom Európskej únie a Veľkej Británie.


Kto cestoval na sviatky, mohol sa zdržať v zápchach

Zápchy sa tvoria okolo obchodných centier.

Dopravu posledný pracovný deň pred Vianocami komplikovala v Bratislave zhustená premávka. Vodiči hlásili hustú premávku na križovatke Šancovej a Pražskej ulice. Zápchy boli aj na hlavných ťahoch v meste, na uliciach Záhradnícka, Košická, Mýtna či Trnavská, kde sa na križovatke s Ivanskou stala dopravná nehoda. Zdržanie v smere von zmesta hlásilo dopravné spravodajstvo RTVS Zelená vlna. Podľa aplikácie Waze bola spomalená premávka na obchvate, od Einsteinovej okolo Auparku cez Prístavný most až po križovatku Gagarinova. V úseku sa vodiči poobede zdržali asi pätnásť minút. Po nehode sa tvorili kolóny aj na výjazde z diaľnice D1 v smere do Senca, úsek je ťažko prejazdný. Nehoda sa stala aj v Moste pri Bratislave, kde bol prejazdný len jeden pruh.


AKTUALIZOVANÉBudúcnosť Európskej únie nie je ružová, povedal Sulík v parlamente

Po vystúpeniach europoslancov budú poslanci pokračovať v rokovaní o poslaneckých návrhoch zákonov.

BRATISLAVA. Slovenskí europoslanci v piatok zavítali do Národnej rady Slovenskej republiky. Vďaka novému rokovaciemu poriadku im to umožnil predseda parlamentu Andrej Danko (SNS). Spolu s podpredsedom Bélom Bugárom (Most-Híd) privítali ôsmich z trinástich slovenských europoslancov. Ako Danko v úvode povedal, je mu cťou, že si môžu slovenskí poslanci vypočuť ich názory, a to, čo ich ako europoslancov trápi. „Je pre mňa cťou, že vás môžem ako zástupcov Slovenska, ktorí zvádzajú neľahký boj v mase poslancov v európskom parlamente, privítať a umožniť vám vystúpenie na pôde NR SR. Mnohí z vás to iniciovali. Oceňujem vašu snahu sem prísť a prispieť k tomu, že sa budeme lepšie chápať a vydiskutujeme si problémy, ktoré nás trápia,“ povedal Danko. Dodal, že Slovensko už privítalo všetkých predsedov európskych parlamentov, a teší sa na nich opäť v apríli. „Aby sme boli dobrí hostitelia a aby som s nimi vedel diskutovať, treba vypočuť to, čo trápi vás v Európskom parlamente a na druhej strane je ambíciou nás poslancov zvolených v priamych voľbách povedať, ako je to na pôde SR,“ uviedol. Podľa neho je potrebné spolu hovoriť a ľuďom vysvetľovať úlohy EÚ, a o tom, ako sa môže Slovensko v rámci EÚ rozvíjať. „Prečo by sme nemohli hovoriť o rozvoji sociálnych systémov, prečo by naši robotníci nemohli mať podmienky ako v západných krajinách. To sme povinní našim ľudom vysvetľovať,“ dodal. Pripomenul, že možnosť europoslancov vystúpiť v NR SR sa zrodila nielen z ich iniciatívy, ale najmä vďaka novele rokovacieho poriadku. Do parlamentu v piatok prišli europoslanci Monika Flašíková Beňová (Smer), Eduard Kukan (SDKÚ), Vladimír Maňka (Smer), Miroslav Mikolášik (KDH), Branislav Škripek (OĽaNO), Monika Smolková (Smer), Ivan Štefanec (SDKÚ), Anna Záborská (KDH). Neprišli europoslanci Pál Csáky (SMK), József Nagy (Most-Híd), Richard Sulík (SaS), Boris Zala (kandidoval za Smer) a Jana Žitňanská (NOVA). Budúcnosť Európskej únie nie je podľa Richarda Sulíka ružová. EÚ sa podľa neho potáca od jednej krízy k druhej, čo trvá desať rokov. „Takto to nemôže pokračovať,“ zdôraznil. Napriek tomu je podľa neho členstvo Slovenska v únii naším kľúčovým záujmom. „Vystúpenie by nás výrazne poškodilo,“ uviedol s tým, že v záujme Slovenska je úspešná únia. Sulík upozornil, že Brusel má kompetencií dosť, ale nevie s nimi zaobchádzať. „Všetky problémy si únia spôsobila sama najmä tým, že roky nedodržuje vlastné pravidlá. V roku 2010 som hovoril, že je hazard dávať peniaze Grécku. Dnes je Grécko v rovnakých, alebo väčších problémoch,“ povedal. EÚ má podľa europoslanca dosť dohôd. „Problém nie sú chýbajúce dohody, ale to, že kľúčoví hráči ich nedodržujú,“ konštatoval. Ak to bude pokračovať takto ďalej, vystúpi z únie podľa Sulíka čoskoro ďalšia krajina. „Briti vystúpili, lebo schengen či euro nie sú pre nich výhoda. Ani eurofondy. Zostal len spoločný trh, ale to je príliš málo. Vystúpenie Británie by malo otvoriť oči všetkým snílkom. Odmietam za to Britániu trestať. EÚ sa musí snažiť o korektnú dohodu o voľnom obchode ako má s Kanadou alebo USA,“ zdôraznil. Podľa Sulíka Slovensko sa musí snažiť, aby naše pravidlá boli inteligentnejšie, ako má zvyšok Európy. „Len vtedy dokážeme dobehnúť Nemecko. Ak zafixujeme to, čo platí v Európe, ako chceme dobiehať zvyšok Európy, aby na Slovensku životná úroveň rástla viac ako v Nemecku? Buďme viac sebavedomejší,“ vyzval. EÚ by sa mala venovať podľa predsedu SaS veciam, kde to má zmysel. Dnes je v zmluve o EÚ vymenovaných 30 kompetencií. „Nech EÚ vráti časť kompetencií členským štátom. Vzdelávanie, kultúra, o tom vieme rozhodovať aj tu,“ dodal. Eduard Kukan pred poslancami povedal, že Európska únia môže prežiť a prinášať výhody svojim občanom, keď bude jednotná. Kukan povedal, že na tomto treba budovať vzťahy vo vnútri Únie aj navonok. Slováci podľa Kukana stále celkom nechápu, že Brusel nie je Bratislave taký vzdialený. "Bratislava je Brusel a Brusel je Bratislava. Považujem za dôležité to povedať, lebo sme členmi roky a ešte si to tu veľa ľudí neuvedomuje," povedal Kukan, ktorý odmieta reči o diktáte Bruselu. Ivan Štefanec zdôraznil, že pri debate o budúcnosti Únie treba zdôrazňovať, že je v záujme občanov SR byť v Únii. "Je záujmom slovenských občanov, aby stratili možnosť pracovať, študovať a žiť v ktorejkoľvek krajine Únie? Je v záujme našich občanov, aby slovenské firmy stratili prístup k spoločnému trhu? Je v ich záujme, aby sme sa odstrihli od najúspešnejšieho ekonomického projektu v ľudskej histórii, ktorý priniesol nášmu kontinentu obdobie stabilitu, prosperity a mieru? Určite nie," zdôraznil Štefanec. Hovoril o potrebe podpory malých a stredných podnikateľov, poukázal na nezmyselnosť daňových licencií. Výzvou je tiež digitalizácia, jednotný digitálny trh. Digitalizácia je podľa Štefanca spätá aj so vzdelávaním. Aj na Slovensku preto podľa Štefanca treba zreformovať školstvo. Zdôraznil aj ochranu schengenských hraníc. V bezpečnostnej otázke poukázal na potrebu spolupráce tajných služieb a boj proti kyberútokom. Miroslav Mikolášik by rád žil v Únii, v ktorej sa ani Slováci nebudú hanbiť hovoriť, že sú Európania. Mikolášik si uvedomuje, že Únia možno nie je dokonalá pre všetkých. "Ale je to podľa neho "stále najlepší projekt, aký sme tu kedy mali," povedal. Anna Záborská poukázala na nerovnosť v odmeňovaní a dôchodkoch. Pripomenula boj proti chudobe. Záborská zopakovala, že sa zameriava na ženy a rodinu, ako aj na humanitárnu pomoc. Aj Záborská poukázala na dôležitosť stability a jednoty Únie. "Pre európske národy je spoločná cesta jedinou alternatívou," vyhlásila. Pri otázkach, či by Slovensko malo byť súčasťou jadra Únie, dodala, že to bude znamenať aj presun ďalších kompetencií do Bruselu.


Američanka ide na MS vo veku 84 rokov. S istotou získa aspoň jedno zlato

BURLINGTON. Lásku k športu možno pestovať v každom veku. Ideálnym príkladom je 84-ročná Američanka Flo Filion Meilerová, ktorá sa stále venuje atletike a vôbec nejde len o nejaké hopkanie. V najbližších dňoch ju čakajú veteránske majstrovstvá sveta v hale v poľskom meste Toruň, na ktorých plánuje štartovať v diaľke, päťboji, skoku o žrdi či šesťdesiatke cez prekážky a osemstovke. Pred odletom z USA do Poľska prezradila, že sa cíti tak na 70 rokov, nie na takmer 85. "Trénovala som päťkrát týždenne. Keď som zistila, že pôjdem na veteránske majstrovstvá sveta, trénovala som týždenne šesťkrát. Uvedomovala som si totiž, že svoje telo potrebujem dostať do formy," poznamenala. Zaujímavosťou je, že vo svojej vekovej kategórii v skoku o žrdi nemá konkurenciu, na štarte bude jediná. Medzi ženami od 80 do 84 rokov je držiteľkou svetového rekordu, ktorý vytvorila ako 80-ročná. Atletike sa začala venovať až po šesťdesiatke, dovtedy hrala tenis so svojím manželom a zaoberala sa vodným lyžovaním. Na šampionát do Poľska vysiela výpravu aj Slovensko, podľa oficiálneho webu podujatia by v Toruni malo štartovať 31 slovenských športovcov. Medzi nimi bude aj Vladimír Výbošťok, ktorý je v kategórii mužov od 70 do 74 rokov najrýchlejším šprintérom planéty.


Šéf Le Penovej strany spochybnil holokaust. Za tri dni padol druhý predseda

Jeana-Francoisa Jalkha nahradí Steeve Briois.

PARÍŽ. Už po druhý raz v priebehu troch dní, poznamenaných kauzou ohľadne popierania holokaustu, si francúzska krajne pravicová strana Národný Front (FN) vymenila svojho predsedu, informoval v piatok spravodajský server stanice BBC. V utorok bol za dočasného predsedu FN vymenovaný Jean-Francois Jalkh po tom, čo z vedúceho postu v strane odstúpila kandidátka na prezidenta Francúzskej republiky Marine Le Penová, aby sa mohla sústrediť na predvolebnú kampaň. Jalkh však musel v piatok z funkcie predsedu Národného frontu odísť pre pochybnosti o existencii nacistických plynových komôr, ktoré vyjadril v rozhovore z roku 2000. Jalkha teraz v piatok na dočasnom predsedníckom poste nahradil Steeve Briois - jeden z niekoľkých podpredsedov Národného frontu, rovnako ako je aj Jalkh. Briois je starostom severofrancúzskeho mesta Hénin-Beaumont, na čele ktorého stojí momentálne práve FN. Le Penová v súvislosti s kauzou popierania holokaustu v piatok vyhlásila, že sa jej "protivia" jeho popierači. Popieranie holokaustu je vo Francúzsku trestným činom a Le Penová v snahe osloviť mainstreamových voličov dlhodobo tvrdo pracuje na tom, aby svoju stranu zbavila rasistickej a antisemitskej povesti. Sama nechala vylúčiť z FN svojho otca a zakladateľa strany Jeana-Marie Le Pena, keď odmietol odvolať výrok bagatelizujúci holokaust, teda nacistické vyvražďovanie európskych židov z čias druhej svetovej vojny.


Rektorská konferencia má výhrady k zákonom o vysokých školách

Slovenská rektorská konferencia má viaceré pripomienky k návrhom zákonov.

BRATISLAVA. Slovenská rektorská konferencia (SRK) má viaceré pripomienky k návrhom zákonov, ktorými sa mení zákon o vysokých školách či zákon o zabezpečovaní kvality vysokoškolského vzdelávania. TASR informoval prezident SRK Rudolf Kropil. SRK má okrem iného výhrady k obsadzovaniu funkcií docentov a profesorov tak, ako to predpokladá návrh zákona. "Obsadzovanie funkcií docentov a profesorov bez príslušných konaní nebude prispievať ku zvyšovaniu kvality vysokých škôl. Ide o nesystémové opatrenie vytvárajúce dvojkoľajnosť v podobe skutočného postavenia docenta a profesora, čo zároveň znižuje vážnosť týchto titulov a to, ako sa dosiahli. Ak sa ponechala koncepcia týchto titulov, nemala by sa zároveň vytvárať možnosť ich obchádzania," skonštatovala SRK. Novelám vyčíta aj dvojaké hodnotenie tvorivej činnosti. "Dvojaké hodnotenie tvorivej činnosti podľa dvoch zákonov, jedného osobitného a jedného všeobecného, ako aj dvojakých kritérií pripravovaných Akreditačnou agentúrou a Ministerstvom školstva, vedy, výskumu a športu SR narušuje princíp nezávislosti Akreditačnej agentúry a prehľadnosť konaní, nerieši sa požiadavka nevyhnutného prepojenia vzdelávacej a výskumnej, umeleckej a ďalšej tvorivej činnosti vysokých škôl," uviedla SRK, ktorá požaduje účasť na tvorbe novej verzie Sústavy študijných odborov. V návrhu novely vysokoškolského zákona sa podľa Slovenskej rektorskej konferencie objavilo množstvo technických problémov a nejasností v interpretácii pri evidencii publikačnej a umeleckej činnosti vysokých škôl. Podľa SRK boli návrhy zákonov schválené s pripomienkami na vláde SR a následne zaradené do programu Národnej rady.


Slováci dlhujú firmám v priemere 1 400 eur

Najvyššie zadlženie fyzických osôb na Slovensku sa eviduje vo vekovej skupine 35 až 50 rokov.

BRATISLAVA 16. júna (SITA) - Slováci ako fyzické osoby v priemere dlhovali spoločnostiam v minulom roku sumu 1 390 eur. Vyplýva to z databáz spoločnosti EOS KSI Slovensko v segmente B2C, teda Business to Consumer. Rekordná dlžoba, ktorú táto firma vlani zaznamenala, dosiahla 664,8 tis. eur. Najvyšší počet dlhov na jednu osobu na Slovensku v minulom roku zase dosiahol 25.Najvyššie zadlženie fyzických osôb na Slovensku EOS KSI Slovensko eviduje vo vekovej skupine 35 až 50 rokov, kde zaznamenali až takmer 36 % dlžníkov. Z regionálneho pohľadu zase najviac Slovákov dlží nejakej spoločnosti v Košickom kraji, a to 16,4 %. Na druhej strane najnižší podiel dlžníkov sa zaznamenal v Trenčianskom kraji s 9 %.Spoločnosť EOS Group sa zaoberá správou a manažmentom pohľadávok a v tejto oblasti pôsobí v 28 krajinách sveta.


Stoltenberg: Severné Macedónsko je na dobrej ceste k členstvu v NATO

Severné Macedónsko sa čoskoro pripojí k Aliancii, tvrdí.

BRUSEL. Generálny tajomník Severoatlantickej aliancie Jens Stoltenberg v pondelok ubezpečil premiéra Severného Macedónska Zorana Zaeva, že jeho krajina je na dobrej ceste k členstvu v NATO. Informovala o tom agentúra DPA. Stoltenberg vo svojom príspevku na Twitteri uviedol, že v telefonickom rozhovore Zaevovi opätovne potvrdil, že NATO si stojí za svojim záväzkom prijať Severné Macedónsko do svojich radov. "Proces ratifikácie je na dobrej ceste. Teším sa, že sa Severné Macedónsko čoskoro pripojí k Aliancii," odkázal Stoltenberg. Dvadsať z 29 členských štátov Aliancie už ratifikovalo protokol o pristúpení Severného Macedónska k NATO. Vláda zo Skopje by tak mohla dostať pozvánku na vstup už počas mimoriadneho summitu NATO v Londýne, ktorý sa uskutoční začiatkom decembra. Stoltenberg sa rozhodol telefonicky sa spojiť so Zaevom po tom, ako sa vedúci predstavitelia členských krajín Európskej únie na minulotýždňovom summite nezhodli v otázke otvorenia prístupových rozhovorov so Skopje. Dôvodom bol najmä nesúhlas Francúzska. V sobotu, deň po skončení summitu Európskej únie, severomacedónsky premiér vyhlásil, že je "sklamaný a nahnevaný" zo situácie, ktorá je podľa jeho slov "historickou chybou" Únie. Zaev zdôraznil, že jeho vláda urobila všetko o čo Únia a NATO požiadali, vrátane zmeny názvu krajiny na Severné Macedónsko, aby sa ukončil dlhoročný spor so susedným Gréckom. Premiér zároveň vyzval na predčasné voľby, ktoré by sa mali uskutočniť na budúci rok v apríli, aby sa voliči tejto západobalkánskej krajiny mohli rozhodnúť, kam sa má ich krajina vydať. Zaev ešte pred summitom Európskej únie varoval vedúcich predstaviteľov Únie, že odmietnutie otvoriť prístupové rokovania by mohlo zanechať Severné Macedónsko vo "vákuu", čo sa môžu pokúsiť využiť iné mocnosti. Podľa DPA ide o narážku na Rusko, ktoré sa snaží udržať a posilniť si svoje pozície na Balkáne, a na Čínu, ktorá rozširuje svoj vplyv v tejto časti Európy prostredníctvom posilňovania spolupráce s krajinami regiónu.


Skúšobná prevádzka električiek s troma vozňami sa skončí 21. júna

Skúšobná prevádzka bola doteraz podľa Dopravného podniku Bratislava úspešná.

BRATISLAVA. V bratislavskej MHD jazdí od 13. mája na linke 7 súprava električiek s troma vozňami - takzvaná trojička. Jej skúšobná prevádzka bola podľa Dopravného podniku Bratislava (DPB) doteraz úspešná. Premávať bude ešte do piatka 21. júna, do začiatku výluky v Karlovej Vsi z dôvodu modernizácie električkovej Dúbravsko-karloveskej električkovej radiály. Informuje o tom DPB na svojom webe. Prvé skúšobné jazdy prebehli v areáli vozovne Krasňany a po nich sa uskutočnila technicko-bezpečnostná skúška, v ktorej súprava vyhovela. Trojička tak mohla vyjsť do ulíc Bratislavy. Jej prvá jazda sa konala v nočných hodinách. Testy boli zamerané na preverenie funkčnosti ovládacích prvkov v premávke, prejazdu vozidla po výhybkách či na preverenie dĺžky nástupíšť a zastávok. "Z testovania vyšlo, že trojička je riadne spôsobilá na jazdu s cestujúcimi. Do tretieho vozňa bol ešte doinštalovaný kamerový systém pre vodiča z dôvodu lepšej prehľadnosti diania v treťom vozidle súpravy," priblížil DPB. Skúšobná prevádzka podľa podniku overila, že prevádzka dlhších električiek je v Bratislave možná. "Otázka ďalšieho prevádzkovania veľkokapacitných súprav je spojená s potrebou úpravy infraštruktúry, a to najmä predĺženia niektorých nástupíšť, ktoré napríklad v Rači nemajú dostatočnú dĺžku pre takto dlhú súpravu," podotkol DPB. Ako tvrdí, dlhodobejšie nasadenie trojičiek si tiež vyžiada úpravu tarifného a informačného systému i doplnenie kamerového systému do vozidiel. Rozhodnutie o prevádzke dlhších električkových vlakov je závislé od vedenia liniek po skončení nadchádzajúcich výluk a od požadovanej prepravnej kapacity. DPB tvrdí, že v prípade požiadaviek na vyššiu kapacitu bude najskôr potrebné urobiť niektoré úpravy na tratiach a vozidlách. "Úspešné testovanie trojičky sa tiež odrazí na pripravovanej súťaži na nové električky, kde bude DPB zvažovať možnosť opčného predĺženia vozidiel o ďalšie segmenty s cieľom zvýšenia kapacity," skonštatoval podnik.


Španielski populisti chcú voľne dostupné zbrane pre občanov

Abascal sa chválil nosením zbrane, pretože jeho rodina bola terčom baskických separatistov.

MADRID. Líder krajne pravicovej španielskej strany VOX Santiago Abascal povedal, že Španieli by mali mať povolené vlastniť strelné zbrane a používať ich na sebaobranu bez právnych následkov. Informovala o tom v stredu agentúra AP. "V strane VOX si myslíme, že je potrebné rozšíriť rozsah chápania zákonom povolenej sebaobrany, aby sa neopakovali také nespravodlivé situácie, akú napríklad minulý rok zažil istý starší muž z Tenerife," povedal Abascal. Jeho vyjadrenia sprostredkoval webový portál španielskeho denníka 20 minutos. Osemdesiattriročného muža z Tenerife vlani odsúdili na dva a pol roka väzenia za to, že ešte v roku 2015 zastrelil zlodeja, ktorý sa vlámal do jeho domu a napadol jeho ženu. Abascal sa podľa AP v minulosti chválil nosením zbrane, pretože jeho rodina bola roky terčom separatistickej organizácie Baskicko a jeho sloboda (ETA). Štyridsaťdvaročný politik tvrdí, že zákon by mal tým, ktorí nemajú záznam v registri trestov, povoľovať držať doma zbraň a oprávňovať jej použitie v "skutočne život ohrozujúcej situácii". Oficiálne štatistiky ukazujú, že výskyt vrážd a vlámaní je v Španielku nižší než vo väčšine európskych krajín, s ktorými susedí, poznamenáva AP.


Za slušné Slovensko: Komunikácia Kočnera a Jankovskej ničí dôveru

BRATISLAVA. Komunikácia Mariana K. a Moniky Jankovskej ničí podľa iniciatívy Za slušné Slovensko dôveru v spravodlivosť na Slovensku. Štátnej tajomníčke vo štvrtok podvečer zadržali policajti mobilný telefón v súvislosti s možnou komunikáciou s Marianom K. pomocou aplikácie Threema. Jankovská v piatok odcestovala na plánovanú dovolenku a zatiaľ nereagovala na otázky agentúry SITA, či odíde zo svojho postu. Ako píšu predstavitelia iniciatívy na svojom Facebooku, verejnosť nemôže tolerovať, že štátna tajomníčka ministerstva spravodlivosti Monika Jankovská je podozrivá z kolaborácie s mafiou. „V posledných mesiacoch sa odkrylo už príliš veľa špiny o ľuďoch v štátnych orgánoch, ktorí roky zneužívali svoje postavenie v prospech seba alebo Mariana K. Ďalej sa tomu nemôžeme len pokojne prizerať,“ tvrdí iniciatíva. Pravidelná komunikácia Kočnera a Moniky Jankovskej musí byť preto podľa nich riadne prešetrená, ale už jej samotná existencia poškodzuje dôveru v slovenskú justíciu, v ktorej je mnoho čestných a poctivých sudcov. „Podozrenie je tak závažné, že Jankovská by mala odísť hneď. Žiadame ministra spravodlivosti a stranu Smer-SD na čele s premiérom Petrom Pellegrinim, aby si prestali zahrabávať hlavu do piesku, akoby sa ich táto kauza netýkala a aby vyvodili voči Jankovskej politickú zodpovednosť,“ požaduje Za slušné Slovensko. Komunikácia Jankovskej s Marianom Kočnerom totiž nie je podľa iniciatívy problémom jednej štátnej tajomníčky, ale je to problém samotnej strany Smer-SD, ktorá zrejme nemá talent na obsadzovanie vysokých postov dôveryhodnými osobami. „Monika Jankovská bola považovaná za blízku osobu Roberta Kaliňáka, na ministerstvo spravodlivosti dosadená práve ako nominantka strany Smer-SD. Za Štefana Harabina bola predsedníčka súdu v Trenčíne, kde je podozrivá z podieľania sa na mafiánskom biznise Čongrádyovcov,“ dodávajú predstavitelia iniciatívy. Okrem Jankovskej vzali policajti mobilné telefóny aj viacerým sudcom či prokurátorom. Denník N priniesol informáciu, že ide konkrétne o Bystríka Paloviča, Zuzanu Maruniakovú, Miriam Repákovú aj krajskú sudkyňu Andreu Haitovú, ktorá je Jankovskej sestra.


Výbor odobril skrátené konanie v súvislosti s opatreniami v prípade brexitu

BRATISLAVA. Parlamentný výbor pre európske záležitosti schválil vo štvrtok skrátené legislatívne konanie v súvislosti s návrhom zákona lex brexit pre prípad brexitu bez dohody. "Pravdepodobnosť brexitu bez dohody stále pretrváva a ďalší vývoj v tejto chvíli nie je možné odhadnúť," povedal šéf slovenskej diplomacie Miroslav Lajčák (nominant Smeru). Vzhľadom na nepredvídateľnosť ďalšieho vývoja je podľa neho žiaduce schváliť lex brexit v skrátenom legislatívnom konaní. "Zámerom navrhovaných legislatívnych zmien je zabezpečenie reciprocity ku garanciám ponúkaných občanom EÚ v Spojenom kráľovstve tak, aby v prípade brexitu bez dohody zostal právny status občanov zachovaný a bolo im zaistené rovnaké zaobchádzanie," vysvetlil. Cieľom je minimalizovať dopady na Slovákov v Británii. Lex brexit novelizuje viacero právnych noriem týkajúcich sa napríklad práva na pobyt, sociálneho zabezpečenia, zdravotnej starostlivosti či uznávania dokladov o vzdelaní. Lajčák pripomenul, že vzhľadom na záujem vyhnúť sa katastrofickému scenáru odchodu Veľkej Británie bez dohody, je veľká pravdepodobnosť, že Európska rada vyhovie britskej žiadosti o predĺženie prechodného obdobia odchodu Veľkej Británie z EÚ. "V prípade, že by to bolo do 30. júna, môže to nastať kedykoľvek, a v takom prípade je pochopiteľné, že je potrebné byť pripravení a je nevyhnutné schváliť návrh zákona lex brexit do 29. marca," poznamenal poslanec Martin Klus (SaS). V prípade, že sa prechodné obdobie predĺži na 30. jún, nevidel dôvod na skrátené legislatívne konanie.


SPPK vyzýva poslancov, aby zákon o neprimeraných podmienkach opätovne schválili

Zákon podľa potravinárov zlepší ich postavenie na slovenskom trhu.

BRATISLAVA. Slovenská poľnohospodárska a potravinárska komora (SPPK) vyzýva poslancov NR SR, aby zákon o neprimeraných podmienkach v obchode s potravinami, ktorý prezident vetoval, opätovne schválili. Slovensko sa takýmto krokom podľa SPPK zaradí medzi tie európske krajiny, ktoré sa aj domácou legislatívou snažia obmedziť dominantný vplyv v obchode s potravinami na úkor domácich výrobcov. Informovala o tom v pondelok hovorkyňa SPPK Jana Holéciová. Poslanci Národnej rady SR majú v programe nadchádzajúcej schôdze, ktorá sa začne v utorok 26. marca, nanovo prerokovávať zákon o neprimeraných podmienkach v obchode s potravinami. Ten ešte vo februári vetoval prezident Andrej Kiska. Podľa SPPK však práve tento zákon môže konečne po rokoch zlepšiť postavenie slovenských výrobcov potravín v rámci dodávateľsko-odberateľských vzťahov. Výrazná nerovnováha v potravinovom reťazci podľa SPPK spôsobuje, že domáci dodávatelia potravín, teda ich výrobcovia, roky doplácajú na tvrdú vyjednávaciu obchodnú taktiku niektorých obchodných reťazcov. „Zákon, ktorý dostali poslanci parlamentu nanovo na prerokovanie, má veľkú ambíciu konečne zrovnoprávniť vzťahy medzi obchodníkmi a dodávateľmi potravín. Prispeje k tomu napríklad povinnosť uvádzať minimálne 50 percent slovenských potravín na letákoch," uviedol predseda SPPK Emil Macho. Zákon o neprimeraných podmienkach v obchode s potravinami bude prerokovávať plénum parlamentu práve v čase, keď téma férovosti v obchode rezonuje aj v samotnej Európskej únii. Európsky parlament totiž 12. marca na plenárnom zasadnutí schválil v prvom čítaní smernicu o nekalých obchodných praktikách vo vzťahoch medzi podnikmi v potravinovom dodávateľskom reťazci. „Dnes už nikto nemôže spochybniť, že dominancia niektorých obchodných reťazcov má výrazne negatívny vplyv nielen na stav agropotravinárstva na Slovensku, ale je globálnym problémom naprieč celou EÚ," dodal Macho.


Lietadlá na juhu Afganistanu zničili 22 laboratórií na výrobu drog

Cieľom operácie je odrezať Taliban od zdrojov financovania.

KÁBUL. Americké a afganské lietadlá počas náletov v provincii Helmand na juhu Afganistanu zničili už 22 zariadení na výrobu drog. Uviedol to v stredu hovorca afganského ministerstva obrany, ktorého citovala agentúra DPA. Podľa hovorcu ide o bilanciu za posledné štyri dni. Americké a afganské lietadlá odštartovali v nedeľu letecké útoky na výrobne drog v rámci novej americkej stratégie boja voči fundamentalistickému hnutiu Taliban. Cieľom operácie je odrezať toto hnutie od zdrojov financovania. Úrad OSN pre drogy a kriminalitu (UNODC) a afganská vláda nedávno vo svojej správe uviedli, že produkcia ópia v Afganistane sa v tomto roku oproti vlaňajšku takmer zdvojnásobila a o 63 percent sa zvýšil aj počet polí s makom siatym, z ktorého nedozretých makovíc sa ópium získava. Provincia Helmand je baštou hnutia Taliban a súčasne strediskom výroby drog v Afganistane; produkuje sa tam 80 až 90 percent svetovej výroby ópia. Odhaduje sa, že talibovia zarábajú na produkcii ópia a pašovaní drog 200 až 400 miliónov dolárov ročne.


Rakúski židia odignorujú parlamentnú spomienku na holokaust

S takými ľuďmi nechceme mať nič spoločné, odkázala rakúska židovská obec novej vláde kancelára Sebastiana Kurza.

VIEDEŇ. Rakúska židovská náboženská obec (IKG) bude bojkotovať parlamentnú spomienku na výročie holokaustu. Dôvodom je vzostup nacionalisticky orientovanej Slobodnej strany Rakúska (FPÖ), ktorá je od decembra súčasťou koaličnej vlády s ľudovcami. Informovala o tom vo štvrtok agentúra Reuters s odvolaním sa na vyhlásenie predsedu IKG Oskara Deutscha. Pri zrode euroskeptickej FPÖ stáli v novembri 1955 aj bývalí národní socialisti. Strana však tvrdí, že jej prepojenie s nacistami je už minulosťou. "S takými ľuďmi nechceme mať nič spoločné. Nechceme si s takými ľuďmi pripomínať tých, ktorí zahynuli počas šoa (holokaustu)," uviedol Deutsch v rozhovore pre rozhlasovú stanicu ORF. Podľa neho sa treba tiež zamyslieť na tým, kto sedí vo vláde a akí ľudia sú zvolení do parlamentu. Konzervatívny predseda rakúskeho parlamentu Wolfgang Sobotka uviedol, že chápe postoj IKG, ale zároveň mu je ľúto, že "niektorí ľudia neprídu". FPÖ vytvorila vlani v decembri koalíciu s Rakúskou ľudovou stranou (ÖVP), ktorej predseda Sebastian Kurz sa stal kancelárom zdôrazňujúcim proeurópsku orientáciu svojho kabinetu. Kurz prisľúbil, že sa zameria na boj proti antisemitizmu po tom, ako Izrael odmietol priamy kontakt s predstaviteľmi FPÖ, hoci ministrami kľúčových rezortov vnútra, obrany či zahraničných vecí sa stali nominanti slobodných.


Na diaľnici D1 pri Bratislave sa zrazili dva kamióny s autom

BRATISLAVA. Bratislavskí hasiči momentálne zasahujú pri dopravnej nehode dvoch kamiónov a osobného motorového vozidla na diaľnici D1, približne 1,5 km, smerom na Most Lafranconi. TASR informovalo operačné stredisko Hasičského a záchranného zboru. "Hasiči na mieste zabezpečili miesto nehody, poskytli zraneným osobám neodkladnú zdravotnícku pomoc, zabezpečili vozidlá proti vzniku požiaru a očisťovali vozovku," uviedlo operačné stredisko.


DOBRÉ RÁNODobré ráno: Trump spustil jadrovú vojnu, môže zaznieť v deepfakes

Rád by som vám hovoril, že našim cieľom je spájať ľudí. Ale nie je. Len chceme predvídať vaše budúce správanie, priznáva v relatívne zlom videu Mark Zuckerberg. Akurát že to šéf Facebooku nikdy nepovedal. Video je deep fake, falošné video vytvorené za pomoci umelej inteligencie. Stačí pár fotiek, podkladové video alebo herec a... no, budúcnosť pravdy nie je úplne optimistická. Čo sa teda deje, aký nás čaká svet a ako bude vyzerať propaganda 21. storočia? Tomáš Prokopčák sa rozpráva s Dávidom Tvrdoňom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Najdôveryhodnejším politikom na Slovensku je premiér Peter Pellegrini, nasledujú Zuzana Čaputová a Tomáš Drucker, nepýtajte sa prečo. Vyplýva to z nového merania dôvery a nedôvery voči politikom agentúry Focus. Najmenej dôveryhodným Je Štefan Harabin, nasledujú Béla Bugár, Robert Fico a až potom Marian Kotleba. Slovensko uspelo v súboji o sídlo Európskeho orgánu práce. Vznikne tak u nás vôbec prvá inštitúcia Európskej únie, o sídlo sme súperili napríklad s Rumunskom, Cyprom či Chorvátskom. Úlohou úradu bude pomáhať firmám a občanom únie na spoločnom európskom trhu práce. Daniari vyšetrujú potravinový reťazce Malina, finančná správa ho podozrieva z podvodov za takmer 2 milióny eur. Malina tvrdí, že o žiadnom podnete od daniarov nevie, situácia je však neprehľadná. Za reťazce totiž vystupuje viacero firiem. Na prípadný tvrdý brexit je pripravené minimum britských firiem, naznačujú to britské úrady. Pripravili totiž pre firmy proces, ktorý im má pomáhať v prípade odchodu z európskej colnej únie a zo spoločného jednotného trhu. No do tohto systému sa prihlásilo menej ako 10 percent britských firiem. Ďalšie dva tankery sa stali terčom útoku. V oblasti Perzského zálivu im muselo pomáhať americké námorníctvo, námorníkov z lodí evakuovali. Pred zhruba mesiacom sa terčom podobného útoku stali štyri tankery Spojených arabských emirátov. USA hovoria, že vtedy bol za útokom Irán. Náš veľký vzor, podcast The Daily denníky New York Times vám môžeme odporúčať hocikedy, ale teraz je pre nás čímsi špeciálny. Tento týždeň sa totiž vybrali do Európy a snažia sa zistiť, čo je za nárastom radikálov, či Európskej únii hrozí rozpad, prečo bodujú v Európe populisti a extrémisti a ako to celé môže dopadnúť. Najmä pre nás, občanov Európskej únie to síce nie je nové, no o to mrazivejšie počúvanie. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Slafkovský obsadil v olympijských testovacích pretekoch štvrté miesto

V pretekoch sa objavili aj Matej Beňus a Eliška Mintálová.

BRATISLAVA. Slovenský kanoista Alexander Slafkovský obsadil 4. priečku v nedeľňajšom finále mužov v disciplíne C1 na olympijských testovacích pretekoch v japonskom Tokiu. Bol síce najrýchlejší spomedzi všetkých štartujúcich, ale dotyk na bránke číslo desať ho stál pódiové umiestnenie. "Primárne sme tu kvôli tréningu, ale preteky sú preteky. Keď sa človek ocitne na štarte, chce ísť naplno. Po pauze od majstrovstiev sveta som stratil taký jemnocit a zistil som, že strašne veľa ´ťukám´. Na desiatej bránke som mal dotyk a cítil som, že ma to bude stáť dobré umiestnenie a postup do ´test eventu´, ktorý bude na budúci víkend," vyhlásil Slafkovský.Skúsený 36-ročný Lipták je v týchto dňoch s ďalšími krajanmi Matejom Beňušom (C1M), Eliškou Mintálovou (K1Ž) a Jakubom Grigarom (K1M) v japonskom Tokiu, kde sa snažia načerpať čo najviac poznatkov o novom areáli, v ktorom sa bude súťažiť na budúcoročných OH. V Japonsku je aj Michal Martikán, avšak iba v pozícii predjazdca."Napriek tomu, že nie som úplne vo forme. Dokážem tu jazdiť rýchlo, čo je pozitívne. Prichádzame stále na to, čo obnáša kanál. Je to niečo nové, charakter vody je taký ťahavý. Keď už aj naša pani doktorka povedala, že vyzeráme vo vode nejakí biedni, asi je očividné, že to nie je také ladné," dodal Slafkovský so smiechom.V nedeľňajších finálových jazdách sa okrem neho predstavili aj Matej Beňuš, ktorý bol v mužskej "céjednotke" piaty za Slafkovským, a tiež Eliška Mintálová. Tá skončila v ženskej K1 štvrtá. Od pondelka čaká slovenský tím tréningový týždeň, na ktorého konci budú opäť preteky.


Na odvrátenej strane Mesiaca chcú byť prví. Číňania otestujú satelit

Z odvrátenej strany Mesiaca sa so Zemou nedá komunikovať priamo.

BRATISLAVA. Čína chce ako prvá pristáť na odvrátenej strane Mesiaca. V nedeľu večer do vesmíru vyslali satelit Čchüe-čchiao, ktorý bude slúžiť na sprostredkovanie komunikácie s misiou na povrchu Mesiaca. Komunikačný satelit Čchüe-čchiao sa budúci týždeň dostane na libračný bod L2. V tomto stabilnom bode, ktorý je umiestnený približne 64-tisíc kilometrov za odvrátenou stranou Mesiaca, chce Čína testovať funkcie satelitu. Z rovnakého miesta bude neskôr satelit vysielať signály a dáta medzi Zemou a pristávacou sondou s roverom Čchang-e 4, ktoré na odvrátenú stranu Mesiaca odštartujú koncom roka. Sprostredkovateľa potrebuje misia preto, že z odvrátenej strany Mesiaca sa nedá komunikovať priamo, keďže je neustále otočená smerom od Zeme. Čchang-e 4 sa pokúsi o prvé mäkké pristátie na Mesiaci v kráteri Von Kármán. Rover a lander budú na mieste merať teplotu povrchu, či skúmať chemické zloženie skál a pôdy. V roku 2019 Čína plánuje ďalšiu misiu, Čchang-e 5, ktorá má na Zem priniesť aj vzorky z odvrátenej strany Mesiaca. V tridsiatych rokoch tohto storočia chce Čína na povrch Mesiaca dostať aj ľudí.


Palestínčanka dostala osem mesiacov za vyfackanie izraelských vojakov

Palestínska tínedžerka Ahid Tamímíová, ktorá sa stala symbolom protestov proti Izraelu.

TEL AVIV. Palestínska tínedžerka Ahid Tamímíová, ktorá sa stala symbolom protestov proti Izraelu po zverejnení videozáznamu zachytávajúceho, ako udiera izraelských vojakov, strávi vo väzení osem mesiacov. Izraelské médiá to podľa agentúry DPA uviedli po tom, ako dosiahla v stredu dohodu o vine a treste s izraelskými orgánmi. V súčasnosti 17-ročná Tamímíová čelila pred vojenským súdom 12 obvineniam z rôznych trestných činov vrátane napadnutia a poburovania. Tých sa údajne dopustila pri viacerých konfrontáciách s vojakmi v období od apríla 2016. Pri jednej z týchto potýčok, ktorú zachytáva videozáznam zverejnený v decembri na sociálnych sieťach, fackala, udierala a kopala dvoch izraelských vojakov v predjordánskej dedine Nabí Sálih, pričom vojaci sa väčšinou zdržali odvetných úderov. Mnohí Palestínčania odvtedy Tamímíovú oslavujú ako hrdinku vzdorujúcu izraelskej okupácii Predjordánska, zatiaľ čo Izraelčania o nej hovoria ako o agitátorke snažiacej sa vyprovokovať vojakov pred kamerou v rámci palestínskej PR kampane. Tamímíovej právnik stredajšie správy médií zatiaľ nekomentoval. Tínedžerku súdili spolu s jej matkou, ktorú izraelské orgány takisto zadržali a umiestnili do väzby. Rodina Tamímíovcov je Izraelu aj medzinárodným pozorovateľom izraelsko-palestínskeho konfliktu známa, keďže od roku 2009 - po tom, ako armáda obmedzila Palestínčanom prístup na neďaleké územia - organizovala každý týždeň demonštrácie. V roku 2012 ocenil Ahid Tamímíovú turecký prezident Recep Tayyip Erdogan, keď sa virálnou stala jej fotografia, ako ukazuje zovretú päsť izraelskému vojakovi. Mala vtedy 11 rokov. Počas protestov členovia rodiny Tamímíovcov prišli o život a niektorých zatkla polícia. Izraelskí komentátori rodinu kritizovali, že posiela maloletých do nebezpečných situácií. Medzinárodné ľudskoprávne skupiny, Európska únia i ďalší zase najnovšie kritizovali Izrael, ako zaobchádza s Ahid Tamímíovou.


Študenti obsadili univerzitu v Barcelone

V sobotu by mali na škole rečniť politici podporujúci referendum.

BARCELONA. Stovky študentov obsadili z piatka na sobotu univerzitu v Barcelone, pričom tak urobili na protest proti snahám španielskej vlády zabrániť referendu o nezávislosti Katalánska. Študenti, ktorí boli súčasťou skupiny asi 2-tisíc ľudí, čo v piatok pred školou protestovali na podporu sporného hlasovania, prenocovali na hlavnej chodbe blízko kancelárií dekana a ďalších predstaviteľov univerzity, informuje agentúra AP s odvolaním sa na miestne médiá. Podľa vyjadrení protestujúcich na sociálnych sieťach by v sobotu mali v škole rečniť politici podporujúci referendum. Katalánski politici plánujú referendum uskutočniť 1. októbra. Centrálna vláda ho však vyhlásila za nelegálne a súd nariadil pozastavenie jeho príprav. Predstavitelia bohatého severovýchodného regiónu však aj napriek tomu od svojho plánu nepoľavili. To viedlo k raziám, zatýkaniu predstaviteľov katalánskeho regiónu aj zhabaniu takmer desiatich miliónov hlasovacích lístkov.


Juncker neuspel s návrhom na prerozdelenie uvoľnených kresiel eurokomisárov

Rozdelenie kompetencií by podľa Junckera ušetrilo zhruba milión eur.

BRUSEL. Členské štáty EÚ zamietli návrh predsedu Európskej komisie (EK) Jeana-Clauda Junckera, aby sa agenda eurokomisárov, zvolených za poslancov Európskeho parlamentu (EP), prerozdelila medzi ostatných členov exekutívy EÚ, čím by sa ušetrili finančné náklady. Mandát súčasnej eurokomisie sa končí 31. októbra tohto roku. Juncker považuje za zbytočné vymenovať na obdobie štyroch mesiacov nových komisárov z tých krajín, ktoré o svojho nominanta prišli po jeho zvolení do EP. Z pôvodne piatich eurokomisárov, ktorí kandidovali v eurovoľbách, sa pre kariéru europoslanca rozhodli napokon len dvaja - estónsky komisár Andrus Ansip a rumunská komisárka Corina Creţuová. Rozdelenie ich kompetencií medzi ostatných členov EK by podľa Junckera ušetrilo európskym daňovým poplatníkom zhruba milión eur na jedného komisára. Do tejto sumy sú zahrnuté náklady na ich uvedenie do funkcie, na personál, chod kancelárie a dôchodok, na čo všetko majú podľa zákona právo. Jucker pritom zdôrazňuje, že končiaca komisia už nebude prijímať nijaké strategické rozhodnutia. Ministri členských krajín však v pondelok v Bruseli tento návrh zamietli a to aj napriek tomu, že Juncker už minulý týždeň prerozdelil pracovnú agendu po komisároch, ktorí sú od 2. júla členmi EP. Podpredseda EK pre energetickú úniu Maroš Šefčovič bol poverený dočasným riadením agendy jednotného digitálneho trhu, ktorú zastával Ansip. Eurokomisár pre rozširovanie a susedskú politiku Johannes Hahn mal zase prevziať agendu regionálneho rozvoja, ktorú mala na starosti Creţuová. Tlačová agentúra Agerpres uviedla, že rumunská premiérka Viorica Dančilaová už poslala Junckerovi list s návrhom, aby "rumunské" kreslo v eurokomisii prevzal Ioan Mircea Pašcu. Tento bývalý europoslanec a exminister obrany však nie je nominantom rumunskej vlády na člena novej eurokomisie, ktorá by mala úradovať do roku 2024. S "lacnejším" návrhom podľa týždenníka Politico prišlo Estónsko, ktoré chce nahradiť Ansipa bývalou ministerkou hospodárstva Kadri Simsonovou. Estónsky premiér Jüri Ratas listom Junckera informoval, že Simsonová je oficiálnou kandidátkou Estónska na člena budúcej exekutívy EÚ. To znamená, že v jej prípade by sa ušetrila časť nákladov, keďže od 1. novembra 2019 by pokračovala v práci už ako členka novej komie. Po zamietavom stanovisku členských krajín by mal Juncker preskúmať vhodnosť a odborné spôsobilosti oboch náhradníkov na prácu v eurokomisii a navrhnúť im pracovnú agendu, ktorá nemusí byť rovnaká, akú mali ich predchodcovia. Následne by mal oznámiť ich mená Európskemu parlamentu, ktorý by mal oboch nominantov vypočuť a odobriť ich dočasné pôsobenie v EK. V neprospech tejto verzie hovorí malý časový priestor, lebo europarlament zasadá už na budúci týždeň. Ak sa celý proces nepodarí urýchliť, k schvaľovaniu nových eurokomisárov dôjde až po letných prázdninách, v septembri. To znamená, že dvojica nových členov exekutívy by bola vo funkcii prakticky iba niekoľko týždňov.


Maduro požiadal pápeža o pomoc pri riešení krízy

Maduro požiadal Františka, aby so svojou ochotou a úsilím "napomohol a podporil" dialóg s opozíciou.

CARACAS. Venezuelský prezident Nicolás Maduro napísal pápežovi Františkovi list, v ktorom ho požiadal, aby mu pomohol v dialógu s opozíciou. Samotný Maduro to v pondelok povedal v rozhovore pre taliansku televíziu SKY TG24 s tým, že dúfa, že jeho list je už vo Vatikáne alebo na ceste doň. V interview, ktoré prebiehalo na vojenskej základni, Maduro povedal, že je v "službe v Kristovej veci". V tomto duchu požiadal Františka, aby so svojou ochotou a úsilím "napomohol a podporil" dialóg s opozíciou. Dodal, že dúfa "v pozitívnu odpoveď". Maduro sa zároveň obrátil na Európu, ktorú vyzval, aby sa nedala "vtiahnuť do bláznovstva" amerického prezidenta Donalda Trumpa v zmysle zvyšovania možnosti zahraničnej intervencie vo Venezuele. Niekoľko krajín EÚ koncom januára Madura varovalo, že ak do ôsmich dní neoznámi termín novej voľby hlavy štátu, uznajú lídra opozície a predsedu venezuelského parlamentu Juana Guaidóa za dočasného prezidenta. Stanovené ultimátum vypršalo v nedeľu, pričom Maduro výzvu na nové voľby odmietol. Viaceré európske krajiny následne v pondelok uznali Guaidóa za dočasného prezidenta Venezuely a vyzvali ho, aby vypísal nové prezidentské voľby. Urobili tak doposiaľ Francúzsko, Španielsko, Švédsko, Británia, Nemecko, Dánsko, Holandsko, Rakúsko či pobaltské krajiny Litva a Lotyšsko. Najnovšie sa k nim pridala aj Česká republika, čo na Twitteri oznámil tamojší minister zahraničných vecí Tomáš Petříček. Maduro v pondelok v reakcii zopakoval, že odmieta ultimáta stanovené akoukoľvek krajinou. V prejave, ktorý odvysielala štátna televízia, zároveň odmietol Spojenými štátmi sprostredkovanú humanitárnu pomoc v podobe dodávok potravín a liekov. Povedal pritom, že Venezuela nie je krajinou žobrákov. Guaidó medzičasom na Twitteri vyjadril vďačnosť lídrom EÚ, ktorí ho podľa jeho slov podporili v boji za slobodu Venezuely. Nicolás Maduro sa 10. januára napriek sporným prezidentským voľbám ujal vlády vo Venezuele na ďalšie šesťročné obdobie. Guaidó sa 23. januára vyhlásil za dočasného prezidenta. Washington ho okamžite uznal a Madura označil za nelegitímnu hlavu štátu. Legitimitu Guaidóa následne uznala tiež Kanada i väčšina latinskoamerických krajín.


Zlodej ukradol 15-tisíc eur z vrecka vetrovky prevesenej na stoličke

BRATISLAVA. Polícia vyšetruje okolnosti krádeže v jednom z obchodných centier na Einsteinovej ulici v Bratislave, ku ktorej došlo ešte 8. januára v čase medzi 11.20 h a 11.30 h. Neznámy páchateľ v jednej z reštaurácií odcudzil hotovosť vo výške 15.000 eur. Informovala o tom hovorkyňa Krajského riaditeľstva Policajného zboru v Bratislave Veronika Slamková. "Finančná hotovosť sa nachádzala v papierovej obálke vo vnútornom ľavom vrecku vetrovky prevesenej na stoličke, na ktorej sedel poškodený. Po neznámom páchateľovi policajti v súčasnosti intenzívne pátrajú," uviedla hovorkyňa. Polícia v tejto súvislosti pátra po osobách, ktoré by pomohli objasniť tento prípad. "Akékoľvek informácie, ktoré by pomohli stotožniť osobu na priložených záberoch, nám oznámte na bezplatné číslo polície 158, prípadne na číslo 0961 035 867, 0961 035 805, alebo osobne na ktoromkoľvek policajnom oddelení," uzavrela Slamková.


V Taliansku prekazili plán zločincov na ukradnutie tela Enza Ferrariho

RÍM. Talianska polícia odhalila skupinu zločincov, ktorí si chceli zarobiť peniaze únosom telesných pozostatkov zakladateľa automobilky Ferrari. Únoscovia mali v pláne žiadať za telo Enza Ferrariho, ktoré pochovali pred viac ako 25 rokmi, výkupné od príbuzných či vedenia automobilky. Informovala o tom v utorok polícia z talianskeho ostrova Sardínia. Plán zločincov polícia náhodne odhalila počas vyšetrovania obchodov so zbraňami a drogami. Podrobnosti o gangu či chystanej akcii podľa agentúry Reuters polícia nezverejnila. Ferrari bol jedným z priekopníkov pretekov formule 1 a zakladateľom rovnomennej značky s logom čierneho koňa vyrábajúcej vozidlá, ktoré patria k najrýchlejším na svete. Zomrel v roku 1988, vo veku 90 rokov. Pochovali ho v meste Modena v strednom Taliansku.


Regulačná rada stále nemá dvoch členov

Nových členov má vymenovať prezident Andrej Kiska.

BRATISLAVA. Regulačná rada, ktorá pôsobí na Úrade pre reguláciu sieťových odvetví (ÚRSO) ako kontrolný a odvolací orgán, je stále bez dvoch svojich členov. Nových členov má vymenovať prezident SR Andrej Kiska. Ten tak však zatiaľ z rôznych dôvodov neurobil. "Prezident nemá návrh od vlády, pôvodný návrh vláda stiahla. Za Národnú radu SR má prezident dvoch kandidátov na jedno miesto. Prezident návrhy študuje, po ich vyhodnotení sa rozhodne, ktorého kandidáta vymenuje. Stane sa tak zrejme v najbližších týždňoch,“ uviedol pre portál vEnergetike.sk prezidentov hovorca Roman Krpelan. Vláda nereagovala na otázky týkajúce sa stiahnutia jej dvoch kandidátov. Podľa portálu vEnergetike.sk neodpovedala ani na to, kedy príde s novým návrhom kandidátov. Vláda na návrh vtedajšieho premiéra Roberta Fica koncom novembra minulého roka navrhla prezidentovi dvoch kandidátov, a to Rudolfa Kočiška a Vladimíra Pastoreka. Jeden z nich podľa rozhodnutia prezidenta SR mal nahradiť v Regulačnej rade Vladimíra Čepka, ktorému funkčné obdobie skončilo v polovici novembra minulého roka.Strážiť ceny energií v Regulačnej rade by mal aj nominant vládnej strany SNS. Poslanci Národnej rady SR si totiž začiatkom februára zvolili za kandidátov na člena Regulačnej rady Jána Ďuriša a Ivana Galbičku. Prvého menovaného nominoval do voľby poslanec za SNS Dušan Tittel a druhého jeho poslanecký kolega Anton Hrnko. Jeden z nich by mal nahradiť v Regulačnej rade Viliama Mikuláša. Tomu skončilo šesťročné funkčné obdobie koncom decembra minulého roku.Regulačná rada zatiaľ funguje aj bez dvoch členov. „Faktom je, že Regulačná rada naďalej vykonáva svoju činnosť v súlade so zákonom o regulácii, to znamená, že pravidelne zasadá a rozhoduje v odvolacom konaní,“ povedal pre portál hovorca ÚRSO Radoslav Igaz. Regulačná rada je podľa neho aj v menšom počte uznášaniaschopná. „Zákon o regulácii si vyžaduje na rokovaní prítomnosť predsedu alebo podpredsedu Regulačnej rady a najmenej ďalších troch členov, ktorí rozhodujú hlasovaním väčšinou hlasov všetkých svojich členov,“ vysvetlil Igaz. Ten sa nechcel vyjadrovať k termínom vymenovania nových členov. „ÚRSO zo zákona nekomentuje politikov a ich rozhodnutia,“ konštatoval Igaz.Funkčné obdobie členov rady je šesť rokov. Rada sa podľa regulačného zákona z jednej tretiny obnovuje každé dva roky. Prezident SR vymenúva troch členov rady na návrh Národnej rady SR a troch členov na návrh vlády SR. Na každé miesto člena rady sa navrhujú dvaja kandidáti. Na uvoľnené miesto člena rady navrhuje nového kandidáta ten, kto navrhol člena rady, ktorého členstvo zaniklo.Podľa schválenej novely zákona o regulácii v sieťových odvetviach už nemôže predseda ÚRSO zastávať aj funkciu šéfa Regulačnej rady. Kandidáta na predsedu Regulačnej rady volia spomedzi seba členovia rady a vymenuje ho prezident SR. Hlava štátu v auguste minulého roka vymenovala za nového predsedu Regulačnej rady Radoslava Naništu.


Human Rights Watch: Afganské sily podporované CIA sa dopustili vojnových zločinov

Jednotky počas nočných operácií protiprávne zabíjali civilistov.

KÁBUL. Afganské sily, podporované americkou Ústrednou spravodajskou službou (CIA), sa počas svojich nočných operácií dopustili vojnových zločinov a ďalších prečinov. Uviedli to agentúry DPA a AFP s odvolaním sa na správu ľudskoprávnej organizácie Human Rights Watch (HRW) zverejnenú vo štvrtok. V 50-stranovej správe, ktorá opisuje 14 prípadov od konca roka 2017 do polovice roka 2019, sa konštatuje že polovojenské jednotky počas nočných operácií protiprávne zabíjali civilistov, nechali zmiznúť zadržiavané osoby a útočili na zdravotnícke zariadenia, ktoré údajne ošetrovali povstalcov. Od roku 2001 prebieha v Afganistane - paralelne s vojenskou operáciou USA - aj protiteroristická operácia CIA, ktorá je však od nej oddelená, píše HRW. V rámci nej sa uskutočňoval nábor, výcvik a rozmiestnenie afganských polovojenských síl na účely boja proti povstalcom z al-Káidy a Talibanu a od roku 2014 proti bojovníkom tzv. Islamského štátu. Správa spomína aj prípad, keď príslušníci polovojenskej jednotky zabili osem ľudí, ktorí v provincii Paktíja navštívili svoje rodiny počas sviatku íd al-fitr, ktorým sa končieva moslimský pôstny mesiac ramadán. V ďalšom prípade polovojenské sily v júli zaútočili na kliniku v provincii Vardak a zabili dvoch opatrovateľov, strážcu a laboratórneho pracovníka, ktorí údajne ošetrovali militantov z Talibanu. Mnoho nočných zásahov, ktoré HRW skúmala, sa uskutočnilo v oblastiach kontrolovaných Talibanom a bolo založených na zlých spravodajských informáciách. Veľakrát bola zamenená totožnosť civilistov alebo boli akcie výsledkom politického súperenia v dedinách. Nočné misie často sprevádzali letecké útoky, pri ktorých boli civilisti zabíjaní bez rozdielu. HRW v správe vyzvala vlády USA a Afganistanu, aby ukončili činnosť týchto polovojenských jednotiek, ktoré formálne spadajú pod afganskú tajnú službu NDS, ale v skutočnosti sa neriadia ani jej príkazmi, ani príkazmi z USA. V prvých deviatich mesiacoch tohto roka zdokumentovala Asistenčná misia OSN v Afganistane (UNAMA) úmrtie viac ako 2500 civilistov a zranenia ďalších vyše 5600. Podľa správy HRW sú provládne sily zodpovedné za smrť 1149 a zranenia takmer 1200 civilistov.


Úlohy ozbrojených síl sa spresnia a doplnia, rozhodla vláda

Vláda chce tiež zatraktívniť dobrovoľnú vojenskú prípravu.

BRATISLAVA. Úpravu postupov pri narušení vzdušného priestoru, doplnenie úloh vojakov o oblasť kybernetickej bezpečnosti, ale aj novinky v dobrovoľnej vojenskej príprave prináša návrh novely zákona o ozbrojených silách a súvisiacich predpisoch, ktorý v piatok schválila vláda. Ako uviedlo ministerstvo, zmeny si vyžiadali prax, dynamicky sa meniace bezpečnostné prostredie a rôznorodosť úloh plnených Ozbrojenými silami (OS) Slovenskej republiky. Slovenskí vojaci by sa po novom mohli podieľať na plnení úloh v oblasti kybernetickej bezpečnosti a obrany. Schválenie zákona by umožnilo ozbrojeným silám budovať organizačné štruktúry určené na tento účel. Zároveň by mohli spolupracovať v tejto oblasti s Vojenským spravodajstvom. Zabezpečenie kybernetickej bezpečnosti vyplýva aj z členstva Slovenskej republiky v NATO. Podľa návrhu by mohol slovenským vojakom veliť aj veliteľ zahraničných síl alebo medzinárodnej organizácie, ktorej je Slovensko členom. Zmenu zákona si podľa ministerstva vyžaduje prax, napríklad pri účasti Slovenska na medzinárodných cvičeniach v zahraničí. Nové znenie zákona by malo obsahovať aj spresnenie úloh, pre ktoré môžu byť vojaci vyslaní do zahraničia. V návrhu dopĺňajú aj prípady podpory zahraničným ozbrojeným silám na našom území. Spresniť by sa mali aj kategórie narušiteľa vzdušného priestoru v nadväznosti na stupeň nebezpečnosti narušiteľa. Ak posádka lietadla signalizuje protiprávny zásah na palube lietadla, podľa návrhu by mohol byť letecký objekt označený za pravdepodobného narušiteľa verejného priestoru bez toho, aby bol predtým zaradený ako podozrivý narušiteľ vzdušného priestoru. "Stupeň nebezpečnosti narušiteľa a časová tieseň si vyžadujú vykonávanie opatrení a postupov ozbrojených síl použiteľných proti pravdepodobnému narušiteľovi vzdušného priestoru," zdôvodnil rezort. Za pravdepodobného narušiteľa vzdušného priestoru sa má podľa návrhu považovať aj objekt kvalifikovaný ako podozrivý narušiteľ, ktorý nekomunikuje s príslušným orgánom riadenia letovej prevádzky alebo veliteľom pohotovostného lietadla, prípadne signalizuje čin protiprávneho zasahovania na palube. Zatraktívniť dobrovoľnú vojenskú prípravu má preplácanie cestovných nákladov na návštevu rodiny počas výcviku. Vojak by mal naň nárok raz za štyri týždne počas dobrovoľnej vojenskej prípravy. Výhodu by si mohol uplatniť pri návšteve rodiny na Slovensku, a to manželky (manžela), detí alebo rodičov. Ministerstvo sľubuje náhradu cestovného lístka druhej triedy verejnej osobnej dopravy na dráhe alebo pravidelnej autobusovej linky. Novinkou v rámci dobrovoľnej vojenskej prípravy má byť aj osobná identifikačná karta. Po schválení parlamentom a podpise prezidentky by zákon mohol nadobudnúť účinnosť 1. februára 2020.